76.6 peratus populasi Malaysia lengkap divaksinasi

Sebanyak 76.6 peratus atau 25,011,232 individu daripada keseluruhan populasi Malaysia telah melengkapkan suntikan vaksin Covid-19 masing-masing sama ada vaksin dua dos atau vaksin dos tunggal, hingga semalam.

Kementerian Kesihatan (KKM) dalam kenyataan hari ini berkata, 78.7 peratus atau 25,688,568 individu lagi menerima sekurang-kurangnya satu dos, manakala 21.3 peratus lagi belum divaksinasi.

Sementara itu seramai 1,571,340 individu dewasa khususnya warga emas berusia 60 tahun ke atas dan petugas barisan hadapan telah menerima suntikan dos penggalak.

Keseluruhannya sebanyak 52,082,943 dos vaksin telah diberikan menerusi Program Imunisasi Covid-19 Kebangsaan (PICK) yang dilancarkan pada 24 Februari lalu.

Dalam tempoh itu, seramai 22,413,570 atau 95.7 peratus individu dewasa berusia 18 tahun dan ke atas, juga telah melengkapkan suntikan dos masing-masing.

“Sebanyak 97.9 peratus atau 22,930,251 individu dewasa lagi menerima sekurang-kurangnya satu dos, sementara 2.1 peratus lagi belum divaksinasi. Keseluruhannya sehingga semalam, 46,726,964 dos diberikan kepada golongan itu,” menurut statistik dikeluarkan menerusi laman sesawang Covidnow.

Mengenai PICK Remaja, KKM melaporkan sejak 8 September lalu hingga semalam seramai 5,355,979 remaja berusia 12 hingga 17 tahun telah menerima suntikan vaksin Covid-19 masing-masing.

Daripada jumlah itu, 2,597,662 atau 82.5 peratus telah lengkap divaksinasi.

Sebanyak 87.6 peratus atau 2,758,317 remaja lagi menerima sekurang-kurangnya satu dos, manakala 12.4 peratus lagi belum divaksinasi.

Dari segi pemberian vaksin, 53.6 peratus daripada jumlah dos yang diberikan membabitkan vaksin jenama Pfizer; Sinovac (38.2 peratus); AstraZeneca (7.7 peratus); dan vaksin dos tunggal Cansino (0.4 peratus).

Sepintas lalu berkaitan Covid-19 dan vaksinasi mengikut negeri sehingga 22 November 2021.


Desakan Bubar MPN bukti ada pemimpin hanya pentingkan politik

Baru baru ini terdapat desakan daripada pemimpin-pemimpin politik supaya Majlis Pemulihan Negara (MPN) yang dipengerusikan oleh mantan Perdana Menteri, Tan Sri Muhyiddin Yassin dibubarkan.

Desakan yang dimulakan oleh Presiden UMNO Datuk Seri Ahmad Zahid Hamidi dan disambut mantan Perdana Menteri dan Penasihat Barisan Nasional, Dato Sri Najib Tun Razak turut disokong oleh seorang lagi mantan Perdana Menteri iaitu Tun Dr Mahathir Mohammad.

Desakan untuk membubarkan MPN ini jelas membuktikan bahawa tokoh-tokoh politik ini tidak mengendahkan nasib dan masa hadapan negara dan sebaliknya hanya sibuk untuk berpolitik.

Pandemik Covid-19 telah memberi tamparan yang besar kepada ekonomi Malaysia. MPN yang ditubuhkan ketika Muhyiddin masih menjawat jawatan Perdana Menteri telah merangka Pelan Pemulihan Negara (PPN) yang telah berjaya membawa negara ke luar daripada kemelut pandemik dengan jayanya melalui empat fasa, dengan nilai-nilai ambang yang transparen dan mudah difahami rakyat termasuk kadar vaksinasi yang begitu cemerlang.

Hasilnya, pertumbuhan Keluaran Dalam Negara Kasar (KDNK) dari suku keempat 2021 apabila negara berada pada fasa keempat PPN berada pada tahap positif dan memberangsangkan. Ini dipandu oleh peningkatan aktiviti ekonomi dalam beberapa sektor utama seperti pembuatan dan peningkatan eksport negara selari dengan pembukaan penuh sektor-sektor ini.

Namun demikian, seperti mana yang kita sedia maklum, cabaran ekonomi global pada tahun 2022 ini amat berat. Perang di Ukraine, lockdown yang berpanjangan di China meningkatkan tekanan inflasi domestik berikutan gangguan rantaian bekalan terutamanya untuk bahan makanan. Untuk meredakan tekanan inflasi global, bank pusat seperti Federal Reserve (Fed) di Amerika Syarikat, telah menaikkan kadar faedah mereka untuk menundukkan tekanan inflasi. Langkah Fed ini menyebabkan banyak bank pusat di negara negara lain termasuk Bank Negara Malaysia mengambil langkah yang sama. Apabila kadar faedah naik, kos pinjaman juga naik, maka aktiviti ekonomi mungkin menjadi lemah terutamanya jika perniagaan menjangkakan bahawa bank pusat akan menaikkan lagi kadar faedah.

Sebagai negara berdagang, Malaysia turut terasa tempias cabaran ekonomi global hari ini. Seperti yang kita lihat dan rasai, harga barang naik mendadak. Semua ini memberi risiko kepada proses pemulihan ekonomi Malaysia.

Dalam negara berhadapan cabaran seperti ini adalah tidak wajar untuk sesetengah pihak mendesak agar MPN dibubarkan. MPN befungsi sebagai badan penasihat Kerajaan yang dianggotai Menteri Kabinet, Ahli Parlimen dari Pembangkang, pakar ekonomi, tokoh korporat dan pakar sosio ekonomi. Pemikir-pemikir ini mempunyai pengalaman dan kepakaran yang diiktiraf dalam bidang masing-masing. Dalam keadaan negara berhadapan dengan krisis ekonomi yang begitu berat, Majlis seperti ini memberi keyakinan kepada komuniti perniagaan dan pelabur tentang halatuju ekonomi negara.

Jika dilihat kepada cadangan cadangan yang diutarakan oleh MPN setakat ini, seperti desakan mempercepatkan pembukaan sempadan negara, penyelesaian masalah kekurangan tenaga kerja dalam sektor sektor kritikal, masalah kekurangan pembiayaan dalam sektor perniagaan mikro kecil dan sederhana (PKS) serta masalah keciciran pelajar generasi pandemik, kebanyakkan cadangan ini diterima Kabinet dan dilaksana untuk mengukuhkan kedudukan ekonomi negara. Dengan mengetengahkan isu isu seperti ini dan juga mengadakan sesi dialog dan turun padang, MPN telah berjaya menunjukkan bahawa perbincangan di peringkat Majlis mempunyai nilai tambah yang menyumbang kepada ekonomi negara.

Namun demikian, isu isu penting seperti ini memerlukan penyelesaian jangka masa panjang dan sederhana, dan segala cadangan MPN itu perlulah dilaksanakan sepenuhnya oleh Kerajaan bagi memastikan hasil kelihatan dan ekonomi terus berkembang kukuh.

Proses pemulihan negara daripada pandemik bukan sesuatu yang mudah dan akan mengambil masa yang panjang. Adalah amat naif jika pemimpin pemimpin politik berpendapat bahawa MPN perlu dibubarkan hanya kerana kita sudah masuk ke fasa endemik Covid dan Kabinet telah menubuhkan jawatankuasa jawatankuasa lain seperti Jihad Menentang Inflasi.

Pada hemat saya, MPN itu adalah untuk pemulihan negara untuk jangka masa yang panjang. Jadi apabila ada desakan supaya ia dibubarkan sekarang, ini membuktikan bahawa pemimpin yang berpendapat sedemikian hanya mementingkan politik dan bukan halatuju masa hadapan ekonomi negara dan kesejahteraan rakyat.

Berhentilah bermain politik. Negara sudah kerugian besar dengan ketidakstabilan politik dan politiking antara pemimpin. Ingatlah kata pujangga, ahli politik hanya memikirkan solusi untuk kitaran pilihanraya, namun seorang negarawan berfikir untuk jangka masa yang panjang ke hadapan. Jadi hentikanlah berfikiran untuk pilihanraya seterusnya dan berikanlah keutamaan kepada menyelesaikan masalah di masa hadapan. Pandemik ini memberi peluang kepada kita untuk menyusun semula ekonomi negara untuk membina keupayaan dan kecekalan ekonomi yang lebih baik untuk masa hadapan. Ketepikan pemikiran sempit dan desakan berbaur politik dan jadilah pemimpin yang berjiwa besar dan mengutamakan agenda negara dan rakyat.

Dr M. Johari
Pembaca Agenda Daily berasal dari Kuala Lumpur

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid-19: Pesakit kritikal di Perak meningkat

Jumlah pesakit Covid-19 Kategori 4 dan 5 yang perlu dirawat di unit rawatan rapi (ICU) di Perak merekodkan peningkatan, dengan purata tujuh hari penggunaan katil ICU melebihi 100 peratus.

Kategori 4 adalah pesakit yang mengalami radang paru-paru dan memerlukan bantuan oksigen, serta memerlukan penjagaan selama 14 hari di ICU.

Manakala pesakit Kategori 5 pula adalah mereka yang kritikal dan memerlukan alat bantuan pernafasan. Purata penjagaan di ICU adalah selama 21 hari.

Ketua Pengarah Kesihatan Tan Sri Dr Noor Hisham Abdullah berkata sehingga semalam terdapat 121 pesakit Covid-19 di Perak yang sedang dirawat di ICU dengan kadar purata tujuh hari penggunaan katil ICU melebihi 100 peratus.

“Jabatan Kesihatan Negeri Perak dengan kerjasama Kerajaan Negeri dan pelbagai agensi sedang giat melakukan persiapan bagi menghadapi peningkatan mendadak kes Covid-19 yang diramalkan berlaku dalam tempoh dua hingga tiga minggu lagi,” katanya dalam kenyataan hari ini.

Terdahulu beliau melakukan lawatan kerja ke Hospital Raja Permaisuri Bainun (HRPB) Ipoh, Hospital Taiping, Hospital Tapah dan Hospital Slim River tengah malam tadi.

Katanya sebuah bilik gerakan telah ditubuhkan bagi memastikan ketersediaan katil untuk merawat pesakit Covid-19 di Perak dan sebanyak 223 katil wad serta 42 katil ICU telah dikhaskan untuk rawatan Covid-19 di HRPB yang mula merawat pesakit wabak itu mulai Januari tahun lepas.

Dr Noor Hisham berkata bagi hospital lain di Perak, Hospital Taiping yang mula merawat pesakit Covid-19 pada Mac tahun lalu telah mengalami peningkatan kemasukan pesakit Covid-19 sejak akhir Jun lepas.

“Sebanyak 237 kes baharu telah dilaporkan di daerah Larut, Matang dan Selama termasuk 175 kes adalah di mukim Taiping.

“Persiapan sedang giat dilaksanakan bagi menghadapi peningkatan kes Covid-19 yang diramalkan memuncak dalam tempoh dua hingga tiga minggu lagi. Kerjasama semua pihak adalah penting dałam menghadapi peperangan getir yang mendatang,” katanya.

Beliau berkata lima wad dengan kapasiti 120 katil dan 16 katil ICU telah dikhaskan untuk rawatan Covid-19 di Hospital Taiping setakat ini.

Beliau berkata Hospital Tapah yang merawat pesakit Covid-19 mulai November tahun lepas, terdapat 100 katil dan daripada jumlah tersebut, 28 katil dikhaskan untuk rawatan Covid-19.

“Secara kumulatif setakat Jun lepas, pesakit Covid-19 yang telah dirawat di hospital ini berjumlah 527 orang. Selain itu, hospital ini juga memberikan perkhidmatan kesihatan bagi Pusat Kuarantin dan Rawatan Covid-19 Berisiko Rendah (PKRC) Penjara Tapah,” katanya.

Dr Noor Hisham berkata persiapan juga sedang giat dilaksanakan bagi menghadapi peningkatan kes Covid-19 di Hospital Slim River yang turut menerima rujukan kes Covid-19 kategori 3 hingga 5 dari Selangor, khususnya PKRC Taman Ekspo Pertanian Malaysia (MAEPS) Serdang dan Pusat Penilaian Covid-19 (CAC) Daerah Petaling.

Hospital berkenaan yang mula merawat pesakit Covid-19 pada April tahun lepas, mempunyai kapasiti 250 katil iaitu 69 katil wad dan 4 katil ICU (diubah fungsi) telah dikhaskan untuk rawatan Covid-19.


Penularan Omicron tak dapat dielak, KKM cuba perlahankan penularan: Khairy

Penularan varian Omicron dalam komuniti tidak dapat dielakkan dan ketika ini pihak Kementerian Kesihatan (KKM) cuba mengambil langkah untuk memperlahankan gelombang penularan jangkitan varian baharu Covid-19 tersebut.

Menteri Kesihatan, Khairy Jamaluddin Abu Bakar berkata langkah drastik dengan mengenakan langkah kawalan sekatan perlu diambil segera dan penularan varian tersebut sememangnya tidak dapat dielakkan yang perlu dihadapi orang ramai.

Sehubungan itu, beliau menasihatkan orang ramai untuk mengambil langkah berwaspada, termasuk dengan melakukan saringan secara berkala khususnya jika ingin mengadakan pertemuan dengan ahli keluarga lain.

“Saya amat sarankan saringan secara berkala jika anda ingin berjumpa dengan sanak-saudara.

“Omicron tidak dapat dielakkan. Saya ingin cuba memperlahankan gelombang (Omicron) yang bakal tiba, dengan sebaik mungkin.

“Ini supaya kita tidak perlu mengambil keputusan melaksanakan langkah drastik yang bakal menjejaskan ekonomi,” katanya dalam kenyataan, hari ini.

KKM, Sabtu lalu memaklumkan, sebanyak 62 kes COVID-19 varian Omicron dikesan di Malaysia, dengan 61 kes adalah jangkitan import dari luar negara, manakala satu kes lagi masih dalam siasatan yang disyaki jangkitan tempatan.

Mengikut taburan data negeri pula, Omicron hari ini dilaporkan di Perak, Sarawak dan Negeri Sembilan.

Menjelang ambang tahun baharu, Khairy turut menasihatkan orang ramai yang ingin menyertai aktiviti sosial untuk mengamalkan langkah berkaitan bagi mengurangkan risiko jangkitan COVID-19.

“Lima saranan ingin diberikan KKM ialah lakukan ujian kendiri sebelum berkumpul, elak daripada menyertai aktiviti jika tidak sihat serta buka tingkap dan pintu untuk pengudaraan yang baik.

“Turut digalakkan ialah mengadakan aktiviti di luar rumah dan sentiasa pakai pelitup muka serta hanya tanggalkan ketika waktu makan atau minum,” katanya.


Sistem AWAS masih beroperasi

Sistem Keselamatan Kesedaran Automatik (AWAS) yang sebelum ini dikenali sebagai Sistem Penguatkuasaan Automatik (AES) masih beroperasi dan dikuat kuasa berpandukan kaedah dan garis panduan operasi standard yang telah ditetapkan Jabatan Pengangkutan Jalan (JPJ).

Timbalan Menteri Pengangkutan, Datuk Henry Sum Agong berkata, hasil kutipan diperoleh daripada pembayaran kompaun atau denda AWAS sejak 1 September 2018 hingga 30 September lepas ialah lebih RM9 juta, lapor Bernama.

“Pengoperasian AWAS adalah bagi mematuhi objektif utama pelaksanaan sistem ini untuk mengubah minda serta memberi pengajaran dan kesedaran kepada orang ramai untuk patuhi peraturan jalan raya demi menjaga tahap keselamatan dan kebajikan semua pengguna jalan raya.

“Mulai 1 September 2018, semua aspek pengoperasian, penyelenggaraan, pembangunan dan penguatkuasaan AWAS telah diambil alih sepenuhnya oleh Kementerian Pengangkutan melalui JPJ,” katanya dalam sesi soal jawab di Dewan Negara.

Beliau berkata demikian menjawab soalan Senator Datuk Othman Aziz yang ingin tahu jumlah kutipan yang diperoleh daripada AWAS kerana kesalahan pemandu dan sama ada kaedah itu akan diperkenalkan semula.

Henry berkata, pada tahun 2018 sebanyak 84,116 saman telah dikeluarkan melibatkan 77,233 saman berkaitan kesalahan had laju manakala 6,883 saman membabitkan kesalahan lampu isyarat.

“(Bagaimanapun) kadar penyelesaian (bagi semua saman terbabit) agak kurang iaitu di bawah kesalahan had laju hanya 10,604 (saman) yang diselesaikan manakala bagi kesalahan lampu isyarat hanya 1,703 (saman),” katanya.


Thailand catat kematian Covid-19 harian tertinggi

Terdapat 15 kematian baharu Covid-19 dalam tempoh 24 jam lepas dicatatkan di Thailand sekaligus ia menjadikan angka tertinggi dicatatkan sejak kerajaan negara itu terpaksa meningkatkan langkah-langkah lebih ketat untuk mengurangkan jangkitan kes.

Kes baharu yang dicatatkan adalah sebanyakn 2,179 kes, menjadikan jumlah jangkitan keseluruhan 59,687 dan 163 kematian.

Kematian baharu melibatkan sembilan lelaki dan enam wanita, semuanya rakyat tempatan berusia antara 24 dan 88 tahun.

“Kadar kematian pandemik ketika ini adalah 0.22 peratus. Lebih 55 peratus kematian adalah mereka yang berumur 60 tahun dan lebih tua, ” kata Jurucakap Pusat Pentadbiran Situasi Covid-19 (CCSA) Dr Taweesin Visanuyothin lapor Bernama.

Tambahnya, daripada 2,179 kes COVID-19 baharu, 2,174 adalah jangkitan tempatan dan lima kes import.

“Bangkok melaporkan 993 kes baharu diikuti Nontbaburi (149), Pathum Thani (93) Samut Prakan (93) Chonburi (80) dan Surat Thani (62).

Sementara itu, Taweesin berkata Kementerian Kesihatan Awam mengusulkan agar semua pelancong antarabangsa yang memasuki negara harus mendapatkan Sijil Masuk (CoE) selepas 1 Mei dan menjalani kuarantin 14 hari berbanding 10 hari ketika ini.

“Usul itu akan dibentangkan dalam pertemuan CCSA pada Khamis,” katanya.

Taweesin mengatakan Bangkok dan 53 wilayah termasuk Chiang Mai dan Phuket telah mewajibkan pemakaian pelitup muka wajib di semua tempat awam dan mereka yang melanggar perintah itu boleh dikenakan denda hingga 20,000 baht di bawah Akta Penyakit Berjangkit 2015.

Sementara itu, timbalan jurucakap Kementerian Luar Natapanu Nopakun mengatakan kerajaan akan mengguna pakai sistem arahan tunggal untuk meningkatkan kecekapan pelaksanaan vaksinasi nasional.

Beliau berkata rancangan vaksinasi proaktif dengan bantuan sektor swasta akan dijalankan untuk meringankan beban sistem kesihatan awam.

“Kerajaan akan sedaya upaya mendapatkan lebih banyak dos (vaksin) untuk menyokong pelaksanaan (vaksinasi), dengan menyasarkan membeli 10 hingga 15 juta dos sebulan daripada beberapa pengeluar.

“Kerajaan mensasarkan 30 juta orang mendapat vaksin dalam tempoh tiga bulan akan datang dan 50 juta pada akhir tahun ini,” katanya.

Setakat ini, sejumlah 1.01 juta orang telah mendapat dos pertama mereka sementara 214,644 orang selesai menerima suntikan dos kedua.


Ramanan kekal lawan KJ di Sg Buloh walau pernah ada kes mahkamah

Pakatan Harapan (PH) mengekalkan keputusan meletakkan Timbalan Ketua Penerangan 1, Datuk R Ramanan, yang sebelum ini dikatakan pernah terlibat dengan kes penipuan, sebagai calonnya di kerusi Parlimen Sungai Buloh, dalam Pilihan Raya Umum Ke-15 (PRU-15), pada 19 November ini.

Keputusan mengekalkan Ramanan dibuat Presiden PKR Datuk Seri Anwar Ibrahim, walaupun timbalannya Rafizi Ramli mahu parti mengekalkan penyandang kerusi itu R Sivarasa.

Perkara berkenaan dimaklumkan sendiri oleh Rafizi yang juga Ketua Pengarah PRU PKR kepada media hari ini (3 November 2022), menurut Utusan.

Terdahulu, media melaporkan Rafizi akan berbincang dengan Anwar berhubung pencalonan Ramanan sebagai wakil PH di Parlimen itu.

Ia susulan Barisan Nasional (BN) mencalonkan Menteri Kesihatan, Khairy Jamaluddin di kerusi berkenaan sekali gus mencetuskan kebimbangan dalam kalangan penyokong PKR untuk mempertahankan kerusi itu daripada dirampas pihak lawan.

Rafizi sebelum ini meminta calon PH agar tidak mengambil mudah terhadap kehadiran Khairy di mana-mana kerusi ditandingi meskipun kubu kuat gabungan itu.

Bagaimanapun, semalam, Ketua PH Selangor, Datuk Seri Amirudin Shari berkata, PH tidak akan menukar calon Parlimen Sungai Buloh yang diumumkan oleh Anwar.

Pada 2018 lalu, Parlimen Sungai Buloh dimenangi Sivarasa dengan meraih 43,631 undi menewaskan Nuridah dari PAS yang memperoleh 16,977 undi, A.Prakash Rao mewakili BN (16,681) dan Zainurizzaman Moharam dari PSM (642).

Untuk rekod, pada 2014 lalu, Mahkamah Tinggi memerintahkan Ramanan mengembalikan RM5.5 juta kepada pakar psikiatri Tan Sri Dr M. Mahadevan.

Ramanan didakwa memperdaya Mahadevan dengan memberitahu beliau boleh mendapatkan semula hutang RM26 juta daripada Kementerian Pertahanan.


Tak membazir buat di enam negeri, kata Saifuddin ulas isu Rumah Terbuka

Majlis Rumah Terbuka Malaysia MADANI bersama Perdana Menteri di enam negeri yang dimulakan penganjurannya di Kedah pada 29 April ini tidak menyebabkan pembaziran malah ia sebagai usaha meraikan rakyat melalui jamuan makan sempena Aidilfitri.

Untuk rekod, kerajaan campuran menganjurkan Rumah Terbuka di enam negeri yang bakal mengadakan Pilihan Raya Negeri (PRN) tidak lama lagi.

Menteri Dalam Negeri Datuk Seri Saifuddin Nasution Ismail berkata peruntukan menyediakan makanan seperti ketupat, lemang serta sate pada majlis itu tidak melibatkan kos yang tinggi apatah lagi kerajaan tidak boleh berkira-kira untuk menjamu rakyat makan.

“Rumah terbuka nak sambut raya dengan rakyat tak usah kira sangatlah, apa sangat nak jamu ketupat, lemang kepada rakyat. Jadi tak ada isulah saya nampak… membazir apa? Nak jamu ketupat… lemang, apa yang membazir itu? Ketupat dan lemang berapa duit.

“Ada makanan (antaranya) lemang, ketupat, sate. Itu menu yang saya sahkan semalam, akan ada (juga) gerai-gerai, ada cendol, ada ais kacang, berapa duit sangat, tak membazirlah insya-Allah,” katanya pada sidang media selepas lawatan Aidilfitri dan penyampaian sumbangan di Markas Taktikal Pasukan Gerakan Am menurut laporan Bernama.

Saifuddin Nasution mengulas laporan media Ahad lepas mengenai kritikan Menteri Besar Kedah Datuk Seri Muhammad Sanusi Md Nor terhadap penganjuran majlis itu yang dianggap sebagai program kempen Pilihan Raya Negeri (PRN) dan tidak wajar diadakan.

Muhammad Sanusi dipetik sebagai berkata ini kerana majlis itu melibatkan kos yang tinggi sedangkan kerajaan Persekutuan sebelum ini menguar-uarkan langkah penjimatan, justeru Majlis Rumah Terbuka Aidilfitri seharusnya diadakan di satu lokasi sahaja iaitu di Putrajaya seperti kelaziman sebelum ini.

Selain Kedah, Majlis Rumah Terbuka Malaysia MADANI bersama Perdana Menteri dijadual diadakan di Pulau Pinang pada 6 Mei, Negeri Sembilan (7 Mei), Kelantan (12 Mei), Terengganu (13 Mei) dan Selangor (14 Mei).

Saifuddin Nasution yang juga Ketua Setiausaha Pakatan Harapan (PH) berkata majlis berkenaan bukan kempen PRN sebaliknya satu daripada pendekatan untuk Perdana Menteri Datuk Seri Anwar Ibrahim berjumpa rakyat.

Beliau berkata tiada halangan untuk pihak kerajaan negeri termasuk Muhammad Sanusi menghadiri majlis itu nanti.

Dalam pada itu, Saifuddin Nasution yang juga Setiausaha Agung PKR berkata proses pembahagian kerusi antara PH dan Barisan Nasional untuk PRN di enam negeri berjalan lancar setakat ini.

“Sangat memberangsangkan, mengikut jadual bagi kesemua negeri yang terlibat, kita ada garis masa kita, maksudnya untuk Mac kena selesai banyak mana, April kena selesai banyak mana, Mei kena selesai banyak mana.

“Kita mengikut ‘progress’. Tak ada masalah dari segi menguruskan proses rundingan itu,” katanya.


Rayuan Sajat ditolak, hukuman ganti rugi RM200 ribu kekal

Usahawan kosmetik, Muhammad Sajjad Kamaruz Zaman atau dikenali Sajat yang sedang diburu pihak berkuasa gagal mendapat kebenaran untuk merayu membatalkan keputusan Mahkamah Tinggi Shah Alam yang memerintahkan mereka membayar ganti rugi hampir RM200, 000.

Mahkamah Rayuan juga mengarahkan Sajat, Nur Sajat Aesthetic dan Ashaari Maznan untuk membayar kos guaman sebanyak RM5,000 kepada plaintif, usahawan Nurwati Hussin iaitu pengasas OWA Resources.

“Keputusan notis usul kebenaran merayu ditolak oleh mahkamah,” kata Peguam utama OWA Resources, Nurul Hafidzah Hassan dari firma guaman NHA Advocates & Solicitors yang mewakili plaintif dalam satu kenyataan hari ini.

OWA Resources memfailkan saman terhadap Nur Sajat Aesthetic di atas kegagalan syarikat usahawan tersebut membekalkan bengkung dan girdle yang dipesan oleh stokis itu di antara bulan Februari dan April tahun 2018.

Sebelum kes dibawa ke Mahkamah Tinggi, pada bulan Januari tahun 2020, plaintif Nurwati Hussin telah memenangi kes pelanggaran kontrak tersebut di Mahkamah Sesyen Shah Alam.

Mahkamah Sesyen mendapati barisan peguam plaintif telah membuktikan pada keseimbangan kemungkinan (on the balance of probabilities) yang ketiga-tiga defendan telah melanggar kontrak perniagaan dengan Nurwati Hussin.

Selepas itu, Mahkamah Tinggi Shah Alam menerima rayuan OWA Resources berkaitan ganti rugi dan kos yang tidak diberikan oleh Mahkamah Sesyen.

Pada bulan Disember tahun lepas, Hakim Mahkamah Tinggi bersetuju bahawa terdapat bukti yang mencukupi bagi meningkatkan pembayaran. Ini menjadikan jumlah gantirugi dan kos yang perlu dibayar kepada OWA Resources hampir RM200, 000.

Semasa kes saman langgar kontrak itu berlangsung, Nurwati Hussin turut ditahan polis untuk disoal siasat apabila Sajat membuat laporan polis palsu yang mendakwa kononnya plaintif telah menyelewengkan wang syarikat dan melakukan pecah amanah sebanyak RM1 juta.

Berita penahan polis tersebut telah mendapat liputan akhbar di peringkat nasional oleh pihak media dan ianya telah memberikan persepsi negatif kepada nama baik usahawan Nurwati Hussin.


Ahli sindiket gaduh pasal dadah maut jatuh pangsapuri

Seorang lelaki tempatan yang dipercayai terlibat dalam kegiatan penagihan dan pengedaran dadah maut, dipercayai dibunuh dalam pergaduhan di antara ahli sindiket sama, sebelum ditemui di bawah sebuah pangsapuri di Jalan Masai Jaya 2, di Johor Bahru, semalam.

Susulan itu, polis menahan tiga lelaki yang disyaki terbabit dengan pergaduhan sehingga menyebabkan kematian seorang rakan mereka.

Semua suspek berusia 20 hingga 33 tahun itu ditahan dalam tempoh kurang 24 jam selepas polis menerima laporan berhubung kejadian itu pada jam 12.45 tengah malam Ahad.

Ketua Polis Johor Datuk Kamarul Zaman Mamat berkata dalam kejadian pada jam 12.45 tengah malam di sebuah rumah di aras dua pangsapuri itu, mangsa berusia 23 tahun ditemukan maut di aras bawah bangunan dipercayai selepas jatuh daripada balkoni.

Menurutnya, pergaduhan dipercayai berlaku disebabkan perbalahan berkaitan dadah antara mangsa dan tiga lelaki tempatan, yang juga ahli sindiket yang berusia 20 hingga 30 tahun itu yang membawa kepada kematian.

“Polis menerima maklumat daripada orang awam yang mengatakan terdapat seorang lelaki (mangsa) jatuh daripada aras dua balkoni dan mangsa disahkan meninggal dunia.

“Mereka ini rakan sindiket penagihan dan pengedaran dadah dan mungkin salah seorang tidak bayar hutang dadah syabu dan bergaduh,” katanya lapor media tempatan.

Beliau berkata siasatan unit forensik mendapati terdapat kesan pergelutan serta unsur jenayah, yang menyebabkan mangsa jatuh daripada balkoni itu dan pemeriksaan ke atas badan mangsa turut mempunyai kesan kecederaan dan pendarahan di bahagian belakang kepala.

Kamarul Zaman berkata pihaknya akan menjalankan siasatan lanjut untuk mengenal pasti sama ada mangsa ditolak daripada balkoni terbabit.

Menurutnya, semakan rekod ke atas ketiga-tiga individu terbabit mempunyai rekod lampau berkaitan jenayah dan dadah dan kini direman selama tujuh hari bermula hari ini bagi membantu siasatan mengikut Seksyen 302 Kanun Keseksaan.


Ucapan penuh Tan Sri Muhyiddin Yassin selepas letak jawatan PM

Bismillahirrahmanirrahim

Assalamuálaikum wa rahmatullahi wa barakatuh dan salam sejahtera

Apa khabar semua? Saya harap saudara dan saudari sekalian sihat wal’afiat.

1. Saya telah menghadap Kebawah Duli Yang Maha Mulia Seri Paduka Baginda Yang di-Pertuan Agong pada jam 12.30 tengahari tadi di Istana Negara.

2. Dalam sesi menghadap tersebut, saya telah menyerahkan warkah peletakan jawatan saya sebagai Perdana Menteri dan seluruh Jemaah Menteri di bawah Perkara 43(4) Perlembagaan Persekutuan disebabkan saya telah kehilangan kepercayaan majoriti Ahli Dewan Rakyat. Ini bermakna saya dan seluruh ahli Jemaah Menteri telah meletakkan jawatan.

3. Walaupun saya pada awalnya mencadangkan supaya keabsahan saya sebagai Perdana Menteri ditentukan di Parlimen, namun lima belas Ahli Parlimen Umno telah menarik sokongan kepada saya dan cadangan kerjasama rentas parti yang saya kemukakan telah ditolak oleh parti-parti pembangkang. Jelaslah saya telah kehilangan sokongan majoriti. Jadi, tidak perlulah lagi keabsahan saya sebagai Perdana Menteri ditentukan di Parlimen.

4. Maka, pada hari ini saya meletakkan jawatan saya sebagai Perdana Menteri dan jawatan seluruh ahli Jemaah Menteri sebagaimana yang dikehendaki oleh Perlembagaan Persekutuan.

5. Perkara 43(4) Perlembagaan Persekutuan menyebut “jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan Jemaah Menteri”. Inilah kehendak dalam Perlembagaan dan saya mesti patuh.

6. Rayuan ikhlas dari jutaan rakyat Malaysia agar saya meneruskan tugas saya dan tidak meletakkan jawatan saya dengari. Namun, rayuan ini tidak dapat saya sambut kerana saya telah kehilangan kepercayaan majoriti Ahli Dewan Rakyat.

7. Tindakan saya ini adalah selaras dengan sumpah jawatan saya untuk sentiasa menjunjung, melindungi dan mempertahankan Perlembagaan.

8. Saya telah melakukan pelbagai ikhtiar hingga ke saat akhir untuk menyelamatkan Kerajaan Perikatan Nasional setidaknya sehingga selesai tugas menguruskan pandemik, program vaksinasi dan pemulihan ekonomi. Tetapi ikhtiar ini tidak berhasil disebabkan ada pihak yang rakus untuk merebut kuasa daripada mengutamakan nyawa dan kehidupan rakyat.

9. Bagi saya, apa yang berlaku ini adalah ketentuan Allah s.w.t. yang merupakan satu episod dalam sejarah perjuangan politik saya.

10. Enam tahun yang lalu, saya dipecat dari jawatan Timbalan Perdana Menteri semata-mata kerana saya mempertahankan prinsip untuk tidak berkompromi dalam kes penyelewengan 1MDB.

11. Saya berjuang, saya berkorban, akhirnya Allah s.w.t. mengangkat martabat perjuangan saya sehingga saya diberikan amanah untuk memimpin negara ini sebagai Perdana Menteri. Namun, telah ditakdirkan bahawa hari ini adalah hari terakhir saya sebagai Perdana Menteri dan saya redha dengan ketentuan Ilahi.

12. Sesungguhnya, jawatan yang telah saya pikul ini bukanlah suatu kemegahan. Ia datang dengan suatu bebanan tanggungjawab yang berat. Saya memimpin negara dalam keadaan krisis kesihatan dan ekonomi yang tidak pernah berlaku sebelum ini. Pada masa yang sama saya terus digugat dari segi politik.

13. Saya boleh mengambil jalan mudah dengan mengorbankan prinsip saya untuk kekal sebagai Perdana Menteri. Tetapi itu bukan pilihan saya.

14. Saya tidak akan sekali-kali bersekongkol dengan kumpulan kleptokrat, mengganggu kebebasan badan kehakiman dan membelakangi Perlembagaan Persekutuan semata-mata untuk kekal berkuasa.

Saudara dan saudari yang saya kasihi sekalian,

15. Saya ingin mengambil kesempatan ini untuk memohon keampunan daripada saudara dan saudari atas segala kekhilafan dan kelemahan saya sepanjang saya menjadi Perdana Menteri.

16. Saya dan rakan-rakan dalam Jemaah Menteri telah cuba melakukan yang terbaik untuk menyelamatkan nyawa dan melindungi kehidupan saudara dan saudari sekalian dalam tempoh krisis yang masih kita hadapi pada masa ini. Namun, sebagai manusia pastinya ada salah dan silap di sana ini. Jadi saya memohon maaf.

17. Saya berharap kerajaan baharu dapat dibentuk dengan segera supaya pentadbiran negara ini tidak terganggu dan dapat berjalan seperti biasa. Tempoh dua bulan ke hadapan ini adalah amat penting kerana kita dijangka mencapai imuniti kelompok pada bulan Oktober. Segala perancangan yang telah digariskan dalam Pelan Pemulihan Negara tidak boleh terbantut. Sektor-sektor ekonomi perlu dibuka semula untuk memastikan ekonomi negara dapat pulih dengan segera dan rakyat dapat menjana pendapatan untuk menyara diri dan keluarga.

18. Justeru, momentum pelaksanaan program vaksinasi tidak boleh terganggu. Rekod kita mencatatkan jumlah vaksinasi harian antara yang tertinggi di dunia mesti dikekalkan.

19. Jangan bimbang, kabinet saya telah menempah lebih 87 juta dos vaksin untuk penduduk negara ini yang melibatkan perbelanjaan sebanyak 4.36 bilion ringgit. Jumlah ini adalah lebih daripada mencukupi untuk saudara dan saudari sekalian.

20. To all my fellow Malaysians, you don’t have to worry. My cabinet has ordered more than enough vaccines for all of you. If the vaccination programme goes well, all of you will get vaccinated by end of October.

21. I hope the new government which takes over the administration of this country will take a good care of all of you because it is the only thing that I care about. I care for you always.

22. Saya senantiasa prihatin dengan nasib saudara dan saudari sekalian kerana saya anggap saudara dan saudari sebagai anak-anak saya sendiri. Kerana itu saya telah menekankan bahawa kebajikan saudara dan saudari menjadi keutamaan Kerajaan Perikatan Nasional, iaitu sebuah kerajaan yang Prihatin Rakyat.

23. Saya optimis bahawa negara kita akan dapat keluar daripada krisis pandemik ini dalam masa terdekat. Saya teruja melihat perkembangan positif beberapa hospital di Lembah Kelang di mana jumlah kemasukan pesakit COVID-19 kategori empat dan lima semakin berkurangan. Mudah-mudahan, dengan program vaksinasi yang semakin meningkat, lebih banyak nyawa dapat diselamatkan dan saudara-saudari dapat kembali menjalani kehidupan seperti biasa.

24. Saya mengambil kesempatan ini untuk mengucapkan jutaan terima kasih kepada para frontliners yang terus bertungkus lumus memerangi pandemik Covid-19. Tidak lupa juga ucapan terima kasih saya buat semua penjawat awam yang telah memberi kerjasama sepenuhnya kepada saya dalam melaksanakan dasar-dasar yang diputuskan oleh Kerajaan Perikatan Nasional. Saya berharap segala dasar yang baik untuk rakyat dapat diteruskan pada masa akan datang.

25. Saya juga mengucapkan terima kasih kepada pihak industri, para pekerja, pertubuhan bukan kerajaan, pimpinan masyarakat dan semua pihak yang membantu Kerajaan Perikatan Nasional menyampaikan khidmat kepada rakyat.

26. Saya juga merakamkan ucapan terima kasih yang tidak terhingga kepada rakan-rakan Jemaah Menteri yg telah berkorban masa dan tenaga bersama saya selama ini. Terima kasih juga saya ucapkan kepada pengurusan tertinggi Kerajaan Persekutuan termasuk Ketua Setiausaha Negara, Peguam Negara, Ketua Pengarah Kesihatan Malaysia, Ketua Polis Negara, Panglima Angkatan Tentera, Ketua Pengarah Majlis Keselamatan Negara dan lain-lain pegawai yang tidak dapat saya sebutkan satu persatu. Anda semua telah banyak membantu saya menjalankan tugas dan amanah mengurus negara di waktu pandemik ini.

27. Ucapan terima kasih paling istimewa tentunya buat isteri saya yang tercinta dan keluarga saya yang menjadi sumber inspirasi saya sejak dahulu hingga ke hari ini.

28. Terima kasih juga kepada kepimpinan BERSATU, pimpinan tertinggi Perikatan Nasional dari parti PAS, STAR, SAPP dan GERAKAN, pimpinan Gabungan Parti Sarawak, pimpinan MCA dan MIC serta sebahagian Ahli Parlimen UMNO yang terus memberikan sokongan kepada saya hingga ke saat akhir.

29. Kepada seluruh rakyat Malaysia, saya ucapkan terima kasih atas sokongan saudara dan saudari sekalian. Saya akan terus berbakti kepada anda serta sentiasa mendoakan kesihatan dan kesejahteraan anda semua.

30. Kekal bertenang. Mudah-mudahan Kebawah Duli Yang Maha Mulia Seri Paduka Baginda Yang di-Pertuan Agong diberikan rahmat kebijaksanaan untuk memilih Perdana Menteri yang baharu menurut kehendak Perlembagaan Persekutuan.

31. Marilah kita bersama-sama mendoakan agar Allah s.w.t. sentiasa memelihara keselamatan dan keamanan negara kita dan mengekalkan perpaduan seluruh rakyat.

بسم الله الرحمن الرحيم

اَلْحَمْدُ ِللهِ رَبِّ الْعَالَمِيْن ،وَالصَّلاَةُ وَالسَّلاَمُ عَلَى اَشْرَفِ الْمُرْسَلِيْن ،وَعَلَى آلِهِ وَاَصْحَابِهِ اَجْمَعِيْن

Ya Allah, Ya Rahman, Ya Rahim

Engkau kurniakanlah kerahmatan kepada kami

Engkau lindungilah keselamatan dan keamanan negara kami

Engkau peliharalah kesihatan dan kesejahteraan hidup kami

Engkau lenyapkanlah penyakit Coronavirus dari muka bumi-Mu ini, Ya Allah

Ya Allah, Ya Rahman, Ya Rahim

Engkaulah yang mempunyai segala kepujian

Engkaulah yang berhak menerima segala kesyukuran

Engkaulah yang memiliki segala pemerintahan

Di tangan Engkau segala kebajikan

Kepada Engkaulah kembali segala urusan

رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ

Amin ya rabbal alamin.

Wabillahi al-taufiq wal hidayah wassalamu’alaikum wa rahmatullahi wa barakatuh.


Transformasi menyeluruh perkasa koperasi, kata PM

Perdana Menteri, Tan Sri Muhyiddin Yassin berkata, transformasi menyeluruh perlu dilakukan terhadap gerakan koperasi bagi memperkasa dan memantapkan peranannya supaya terus mampan dalam menghadapi cabaran abad ke-21 seiring dengan zaman digitalisasi.

Sehubungan itu, katanya, langkah Kementerian Pembangunan Usahawan dan Koperasi membangunkan Pelan Transformasi Koperasi Malaysia (TransKoM) 2021-2025 adalah tepat bagi menjadi paksi transformasi kepada gerakan koperasi itu.

“Saya yakin pelan ini akan menjadi pemacu kepada pembangunan koperasi yang lebih progresif dan berdaya asing.

“Ia seterusnya akan menjamin kelangsungan sektor koperasi negara sebagai penyumbang terbesar kepada peningkatan sosioekonomi dan kesejahteraan masyarakat di negara ini,” katanya merasmikan TransKoM 2021-2025 di Kuala Lumpur, hari ini.

Pelan itu menggariskan lima bidang tujahan iaitu penerapan nilai kemakmuran bersama, pemantapan sistem perundangan dan struktur governan, pengukuhan bakat dan pembangunan modal insan, pembentukan persekitaran perniagaan mampan dan lestari serta pemerkasaan badan induk dan sistem penyampaian koperasi.

Muhyiddin berkata, pelan itu turut meletakkan 20 langkah strategik dan 36 program serta aktiviti yang akan menjadi pemacu kepada pembangunan koperasi yang lebih progresif dan berdaya saing.

Sehubungan itu, beliau menyeru semua pihak terbabit dalam pembangunan sektor koperasi, terutama Suruhanjaya Koperasi Malaysia, Institut Koperasi Malaysia, Angkasa serta gerakan koperasi agar memberi kerjasama dan komitmen padu kepada kementerian dalam melaksana transformasi melalui pelan itu.

“Saya mahu semua 14,668 koperasi yang berdaftar dengan Suruhanjaya Koperasi Malaysia aktif dalam perniagaan koperasi untuk sama-sama meningkatkan prestasi ekonomi negara. Koperasi yang tidak aktif dan dorman harus bangkit dan bersama-sama menjadi ejen transformasi koperasi negara,” katanya.


Gelombang hijau digunakan untuk takutkan rakyat P.Pinang : ADUN DAP

Seorang ADUN DAP Pulau Pinang hari ini mendedahkan momokan gelombang hijau yang merujuk kepada Perikatan Nasional dibawa DAP untuk menjadikan seorang pemimpin di negeri itu berkuasa.

ADUN Bagan Dalam, Satees Muniandy yang melabel pemimpin tersebut sebagai ‘maharaja’ membangkitkan persoalan sehingga bila momokan itu akan digunakan untuk kekal berkuasa.

“Gelombang hijau ini digunakan untuk menakutkan rakyat seolah-olah status quo akan berubah dan sebagainya. Berapa lama ini boleh dipakai? Anda guna ini untuk maharaja itu menjadi berkuasa. Ini tidak betul.

“Anda tidak mahu gelombang hijau tapi anda mahu ‘Xi Jinping’ (Presiden China)? Saya sebut Jinping ini dalam konteks maharaja, seorang pemimpin yang paling berkuasa. Ini metafora. Presiden Xi boleh buat apa yang dia mahu…jadi saya sebut maharaja.

“Jadi kamu nak guna gelombang hijau untuk bawa maharaja (ke tampuk kuasa)? Biarlah rakyat jadi hakim,” katanya pada sidang media hari ini.

Beliau mengadakan sidang media hari ini selepas digugurkan daripada pencalonan pilihan raya negeri bulan depan walaupun baru satu penggal menjadi wakil rakyat.

ADUN berusia 38 tahun itu walaubagaimanapun tidak memberi kata putus soal haluannya dalam politik selepas digugurkan DAP.

Ketika ditanya sama ada beliau akan menjalin kerjasama dengan parti lawan pada PRN kali ini, Satees berkata dia akan bekerjasama dengan pihak yang mengangkat kepentingan Pulau Pinang.

“Adakah saya akan bekerjasama dengan PN untuk kalahkan DAP? Secara peribadi, saya tidak akan bekerja dengan sesiapa yang menentang kepentingan Pulau Pinang termasuk maharaja. Saya cuma kata maharaja, saya tidak sebut yang lain.

“Saya selalu (bekerja) untuk kepentingan rakyat Pulau Pinang. Hati saya untuk Pulau Pinang. Saya boleh saja terima tawaran dan pergi tapi lepas bincang dengan keluarga dan kawan-kawan, ini bukan kenapa saya sertai politik pada 2008.

“Ini (terima tawaran dan pergi) bukan saya. Ini peluang untuk saya bersuara bagi rakyat Pulau Pinang, saya akan bersuara,” katanya.

Malah beliau menegaskan tidak akan menerima sebarang tawaran jawatan selepas digugurkan seperti ADUN-ADUN lain.

Semalam, DAP mengumumkan 19 calon bagi PRN Pulau Pinang, dengan 10 penyandang dikekalkan, tujuh ADUN digugurkan di mana lima daripadanya adalah exco negeri.


Veteran DAP dakwa wujud gerakan politik untuk jatuhkan Anwar

Terdapat gerakan politik yang sedang merancang untuk menjatuhkan kerajaan dipimpin campuran Pakatan Harapan (PH)-Barisan Nasional (BN), dakwa Lim Kit Siang.

Kit Siang yang juga seorang pemimpin veteran DAPM itu berkata Perdana Menteri Datuk Seri Anwar Ibrahim perlu segera membuat pembaharuan institusi segera kerana terdapat gerakan untuk menjatuhkan kerajaan yang dipimpinnya.

“Anwar mesti melaksanakan janji yang dibuatnya selepas dilantik sebagai perdana menteri ke-10 oleh Yang di Pertuan Agong bahawa dia tidak akan berkompromi dalam tadbir urus yang baik, usaha antirasuah, kebebasan kehakiman dan kebajikan rakyat Malaysia.

“Dia perlu sedar terdapat gerakan politik yang sedang berkonspirasi untuk menjatuhkan pentadbirannya lebih awal,” katanya dalam satu kenyataan.

Tegasnya, sidang Dewan Rakyat pertama pada 2023 perlu dijadikan platform untuk Anwar membentangkan pelan pembaharuan institusi yang dirancangnya.

“Dia perlu menjadikan mesyuarat parlimen Februari 2023 sebagai sidang Dewan Rakyat yang paling penting dan bersejarah dalam tempoh 66 tahun parlimen dengan memulakan beberapa siri reformasi institusi,” tambahnya.

Kit Siang berkata bekas Perdana Menteri Tun Dr Mahathir Mohamad telah terlepas peluang bersejarah untuk menjadikan Malaysia hebat semula dan ini adalah kesilapan yang tidak sepatutnya diulangi oleh Anwar.

“Walaupun kerajaan PH yang dipimpin Mahathir telah digulingkan secara tidak berperlembagaan dan tidak sah oleh konspirasi politik Langkah Sheraton, Mahathir tidak terlepas tanggungjawab sepenuhnya,” tegasnya.

Terdahulu, Dr Mahathir baru-baru ini masih menyatakan keraguan tentang keupayaan Anwar dan mengkritik PH serta BN kerana membentuk kerajaan bersama, dengan mengatakan bahawa ia akan menjejaskan kepercayaan rakyat terhadap janji dan pendirian parti politik.

Kit Siang berkata bahawa Anwar harus menggunakan Indeks Persepsi Rasuah (CPI) Transparency International (TI) sebagai satu penanda aras.

“Sudah terlambat untuk kerajaan pimpinan Anwar melakukan apa sahaja untuk menambah baik Laporan TI 2022 CPI Malaysia, tetapi kerajaan Anwar harus melakukan yang terbaik untuk memastikan Laporan TI 2023 CPI Malaysia adalah yang terbaik untuk Malaysia.

“Ia mungkin lebih baik daripada Laporan CPI TI 2019, yang merupakan yang terbaik dalam 25 tahun sejak Transparency International memulakan siri CPI tahunannya pada 1995,” katanya.


Kalau Zahid ada ‘telur’…

Tok Akhi teringat kata-kata Datuk Nurulhidayah iaitu anak Presiden UMNO Datuk Seri Ahmad Zahid Hamidi, setelah meletak jawatan sebagai ahli Perbadanan SME Corp, kerana menyahut seruan Perhimpunan Agung UMNO (PAU) tahun lalu.

Antara yang disebut Nurulhidayah dan dilaporkan oleh banyak media ialah:

“Soalan saya siapa tidak ada ‘telur’ sekarang,”

Kemudian, perkataan ‘telur’ menjadi trending selepas cabaran Nurulhidayah dalam akaun Instagramnya kepada kumpulan Kluster Menteri supaya meletak jawatan.

Kiasan ‘ada telur’ dalam Bahasa Melayu membawa erti kejantanan seseorang dalam menegakkan sesuatu perkara, Nurulhidayah seakan mahu menampakkan dirinya berani apabila mengumumkan peletakan jawatan itu.

Zahid sebelum itu ada membuat cabaran kepada Menteri dan Timbalan Menteri UMNO ketika PAU untuk meletak jawatan, namun kumpulan tersebut berjumpa Perdana Menteri ketika itu Tan Sri Muhyiddin Yassin dan menyatakan kesetiaan untuk meneruskan khidmat kepada rakyat dan negara.

Tok Akhi menimbulkan semula isu ‘telur’ Nurulhidayah itu bukan apa, tetapi hanya mengulas kenyataan Zahid yang mencabar Muhyiddin bersumpah laknat mengenai dakwaan meminta tolong melepaskannya daripada kes-kes mahkamah.

Dalam kenyataannya malam tadi, Zahid menafikan pernah berjumpa Muhyiddin ketika Presiden Bersatu itu menjadi Perdana Menteri untuk meminta tolong dilepaskan daripada tuduhan mahkamah.

“Apatah lagi dengan membawa timbunan fail seperti yang didakwa dan minta untuk dilepaskan.

“Bagi membuktikan kebenaran ini, saya sanggup dan bersedia untuk melakukan sumpah laknat sebagai penafian kepada tuduhan jahat TSMY ke atas saya.

“Jadi saya ingin bertanya, adakah beliau juga bersedia dan sanggup untuk melakukan perkara yang sama? Iaitu bersumpah laknat bagi mengesahkan tuduhan jahat beliau ke atas saya?,” kata Zahid.

18 Februari lalu, Muhyiddin yang juga Pengerusi Perikatan Nasional (PN) sekali lagi berkata beliau mempunyai bukti bahawa Zahid pernah membawa timbunan fail pertuduhan terhadapnya.

Pada ketika itu, Presiden PAS Tan Sri Abdul Hadi Awang dan Naib Presiden Bersatu Datuk Seri Mohamad Azmin Ali boleh menjadi saksi beliau sekiranya ada pihak yang cuba menafikan dakwaan tersebut.

“Apa yang saya sebutkan memang benar berlaku sebab Zahid ada tunjuk satu fail yang bertimbun dan dia minta bantu selesaikan masalah.

“Saksinya ada di sini Azmin Ali dan Abdul Hadi ada datang ke rumah saya, Zahid ada waktu zaman kita baik dahulu bawa fail. Kalau orang tanya apa saksi, itu ada saksi bahawa itu adalah kenyataan yang betul,” kata Muhyiddin.

Dalam hal ini, Tok Akhi melihat Zahid tidak perlu mencabar atau mengenakan syarat supaya Muhyiddin juga melakukan sumpah laknat berhubung dakwaan itu.

Cabaran yang dibuat Zahid dalam kenyataannya malam tadi hanyalah kata-kata untuk menunjukkan dia ada ‘telur’.

Tetapi, jika benar Zahid ada ‘telur’ dia sendiri boleh melakukan sumpah laknat sendirian tanpa perlu meminta orang lain juga bersumpah laknat, kerana satu sumpah laknat itu sudah merangkumi pihak lain.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Zahid akan ikut cikgunya main isu derhaka bagi mempengaruhi MT UMNO

Jika sebelum ini alasan pembatalan Darurat digunakan untuk memberi tekanan kepada kerajaan Perikatan Nasional (PN), dijangka Presiden UMNO Datuk Seri Ahmad Zahid Hamidi akan mengikut nasihat cikgunya, Datuk Seri Anwar Ibrahim memainkan isu derhaka bagi mempengaruhi Majlis Tertinggi (MT) petang ini.

Mesyuarat tergempar yang dipanggil petang ini dijangka panas selepas Zahid difahamkan tidak berpuas hati dengan tindak tanduk Ahli-Ahli Parlimen (MP) UMNO dan Barisan Nasional (BN) semasa sidang Dewan Rakyat baru-baru ini.

Antara perkara yang tidak menyenangkan Zahid adalah berkaitan isu surat sokongan MP BN yang ditandatangani Timbalan Perdana Menteri Datuk Seri Ismail Sabri Yaakob pada Khamis, ia antara topik panas yang akan dibincangkan petang nanti.

Berbeza Mesyuarat MT pada 8 Julai lalu yang membuat ketetapan mendesak Perdana Menteri Tan Sri Muhyiddin Yassin berundur selepas tidak menuruti kehendak UMNO untuk membatalkan Darurat dan mengadakan sidang Parlimen dengan segera, mesyuarat hari ini akan menumpukan kepada isu derhaka yang juga dimainkan oleh Anwar dan blok pembangkang.

Zahid tidak dapat lari daripada mengikut rentak permainan politik Anwar kerana itu adalah talian hayat terakhir untuk menyelamatkan karier politiknya.

Sumber dalaman memberitahu mesyuarat MT akan membuat ketetapan yang lebih keras dan tegas tidak seperti 8 Julai lalu, mendesak Menteri dan Timbalan Menteri UMNO serta pemimpin yang memegang jawatan dalam syarikat berkaitan kerajaan (GLC) meletak jawatan.

Semasa mesyuarat 8 Julai sebelum ini, intipati perbincangan dikalangan ahli-ahli MT banyak berkisar isu masa yang sesuai untuk menarik sokongan terhadap kerajaan PN.

Kali ini Zahid sudah mempunyai alasan yang kukuh dengan menggunakan isu derhaka sebagai hujah untuk menarik keluar semua pemimpin UMNO daripada kerajaan.

“Kali ini Zahid akan memuktamadkan keputusan yang dibuat pada 8 Julai lalu, mencari masa yang sesuai untuk keluar daripada kerajaan PN,” kata sumber dalam UMNO kepada Agenda Daily.

Untuk rekod, Mesyuarat MT sebelum ini hanya membuat pendirian mendesak Muhyiddin meletak jawatan dan bukannya mendesak Menteri dan Timbalan Menteri UMNO meletak jawatan mereka.

Bagaimanapun, Muhyiddin tidak menghiraukan ugutan Zahid tersebut, malah Menteri dan Timbalan Menteri UMNO masih setia kekal berada dalam Kabinet kerajaan PN.

Lebih mengecewakan Zahid yang tidak dapat hadir semasa sidang Dewan Rakyat baru-baru ini kerana positif Covid-19 ialah berhubung keputusan 40 MP BN yang mengeluarkan surat menyokong kerajaan PN, ia termasuk Datuk Seri Najib Razak yang turut menandatangani persetujuan untuk menyokong kerajaan sedia ada.

Nyata, MP UMNO dan BN tidak selari dengan Zahid, malahan perbezaan tersebut memperlihatkan pertembungan yang jelas antara MT UMNO dengan MP UMNO dan BN yang tidak boleh dielakkan lagi.

Masa tidak lagi memihak kepada Zahid dan langkah drastik terpaksa diambil kali ini, ia sama ada mengarahkan Menteri dan Timbalan Menteri UMNO meletak jawatan dengan segera atau pun mendesak mereka menyokong usul tidak percaya pada sidang Dewan Rakyat yang akan berlangsung September nanti.

Mesyuarat petang ini bukan sahaja panas tetapi akan menjadi penentu hala tuju UMNO dan ia berkemungkinan akan menambah perpecahan dalaman yang lebih parah lagi sekiranya Zahid masih kekal mengikut nasihat cikgunya, Anwar yang sudah geli-geli mahu menjadi Perdana Menteri yang baharu.


MH17: Mahkamah Belanda buat keputusan 17 November

Mahkamah Belanda yang mengendalikan perbicaraan empat suspek yang dituduh terlibat menambak jatuh pesawat Malaysia Airlines MH17 di Ukraine pada 2014 berkata hari ini ia akan memutuskan keputusannya pada 17 November depan.

Pendakwa raya berkata, seorang dari Ukraine dan tiga defendan Russia, yang semuanya masih bebas, membantu membekalkan sistem peluru berpandu yang digunakan oleh kumpulan pemisah disokong Moscow untuk menembak roket ke arah pesawat itu pada 17 Julai 2014.

Kesemua 298 orang di dalam pesawat itu terbunuh.

Pihak pendakwaan sedang menuntut hukuman penjara seumur hidup untuk semua suspek.

Suspek yang dituduh ialah bekas pegawai Agensi Perisikan Tentera Russia (Spetznaz-GRU) Oleg Pulatov; bekas kolonel Perkhidmatan Keselamatan Persekutuan Russia (FSB) Igor Girkin; bekas pegawai Agensi Perisikan Tentera agensi Tentera Russia (GRU) Sergei Dubinskiy; dan Leonid Kharchenko dari Ukraine.

Boeing 777 itu sedang terbang dari Amsterdam ke Kuala Lumpur apabila ditembak jatuh di wilayah Donetsk yang dikuasai pemberontak oleh apa yang dikatakan penyiasat antarabangsa sebagai peluru berpandu darat ke udara buatan Russia.

Wilayah timur itu juga telah menjadi tumpuan utama perang hampir enam bulan Russia di Ukraine.

Kebanyakan mangsa dalam pesawat MH17 adalah warga Belanda.

Kerajaan Belanda meminta Russia bertanggungjawab dalam kejadian itu, tetapi Moscow menafikan sebarang penglibatan.

Kes MH17 merenggangkan hubungan diplomatik Belanda dengan Moscow, walaupun sebelum pencerobohan Russia ke atas Ukraine yang bermula pada 24 Februari lalu. – Reuters


Lembah Klang, empat negeri lepasi angka sejuta penerima vaksin

Jumlah keseluruhan penerima vaksin Covid-19 di seluruh negara mencecah lebih 17 juta orang setelah 399,135 suntikan diberikan semalam, kata Menteri Kesihatan Datuk Seri Dr Adham Baba.

Lembah Klang, Sarawak, Johor, Perak dan Sabah menjadi antara negeri dan wilayah tertinggi pemberian vaksin Covid-19 melepasi angka sejuta penerima.

Data 25 Julai 2021

Katanya, berdasarkan angka terkini sebanyak 17,317,553 individu membabitkan 11,797,708 penerima dos pertama dan 5,519,845 melengkapkan dos kedua masing-masing.

Beliau berkata Selangor, Wilayah Persekutuan Kuala Lumpur dan Putrajaya merekodkan jumlah tertinggi penerima vaksin Covid-19 iaitu 6,485,201 individu dengan 4,831,190 menerima suntikan dos pertama dan 1,654,011 dos kedua.

Ini diikuti Sarawak sebanyak 2,800,772 penerima membabitkan 1,660,168 dos pertama dan 1,140,604 dos kedua; dan Johor (1,279,221 dos membabitkan 880,832 dos pertama dan 398,389 dos kedua.

Perak pula merekodkan pemberian suntikan berjumlah 1,030,352 membabitkan 668,470 penerima dos pertama dan 361,882 dos kedua, sementara Sabah mencatatkan 1,026,055 dos dengan 646,420 dos pertama dan 379,635 penerima lagi melengkapkan dos kedua.

Bagi tempoh semalam sahaja, Dr Adham berkata, Selangor kekal merekodkan jumlah pemberian dos tertinggi iaitu sebanyak 101,463 membabitkan 73,921 dos pertama dan 27,542 penerima dos kedua, diikuti Kuala Lumpur (43,101 dos pertama dan 27,990 dos kedua).

Sementara itu, 6.1 juta populasi dewasa di Kuala Lumpur dan Sarawak disasarkan untuk menerima sekurang-kurangnya satu dos vaksin Covid-19 menjelang 1 Ogos ini.

Data 25 Julai 2021


[KEMAS KINI] Harapan Zii Jia rangkul juara dunia musnah

Legenda badminton negara Datuk Rashid Sidek berharap dan berdoa agar salah seorang pemain badminton negara dapat merangkul kejuaraan dalam Kejohanan Dunia BWF di Tokyo, Jepun yang boleh dijadikan hadiah kepada seluruh rakyat Malaysia sempena sambutan Hari Kemerdekaan ke-65.

Bagaimanapun, harapan itu musnah apabila Zii Jia dikejutkan oleh pemain China, Zhao Junpeng pada pusingan ketiga hari ini (25 Ogos).

Pemain perseorangan lelaki No. 1 negara itu tumbang 19-21, 21-11, 21-19 kepada pemain nombor 23 dunia China yang bersemangat di Gimnasium Metropolitan Tokyo.

Ia adalah balas dendam yang manis buat Junpeng yang tewas kepada Zii Jia dalam perlawanan berturut-turut di Terbuka Jerman pada Mac.

Rashid, pemenang pingat gangsa Sukan Olimpik Atlanta 1996 dan ahli skuad gemilang Piala Thomas pada 1992 berkata beberapa pemain dalam skuad itu, iaitu pemain perseorangan Lee Zii Jia kini merupakan pilihan terbaik negara untuk menamatkan penantian merebut kejuaraan di kejohanan dunia itu.

“Saya lihat Zii Jia dalam kondisi yang agak baik dan dahaga (untuk kejuaraan), dua perlawanan lepas beliau menang senang. Harap beliau dapat teruskan momentum itu.

“Saya harap semua pemain Malaysia buat yang terbaik, bermain bersungguh-sungguh supaya Malaysia akan ada juara dunia pada minggu ini,” katanya menurut Bernama ketika ditemui selepas pelancaran IOI Sports Centre di IOI City Mall di Putrajaya, hari ini (25 Ogos).

Malaysia masih belum mampu merasai kejayaan di pentas Kejohanan Dunia walaupun wakil negara pernah meraih perak sebanyak lapan kali.

Pemain perseorangan lelaki Datuk Lee Chong Wei adalah pemain paling cemerlang apabila meraih tiga perak pada 2011, 2013 dan 2015, manakala peraknya pada edisi 2014 dibatalkan kerana kesalahan doping, selain Wong Choong Hann, yang kini pengarah kejurulatihan perseorangan Persatuan Badminton Malaysia (BAM) turut mara ke final pada 2003.

Malaysia pernah muncul naib juara beregu lelaki sebanyak empat kali menerusi Datuk Razif Sidek-Datuk Seri Jailani Sidek (1987), Cheah Soon Kit-Soo Beng Kiang (1993), Soon Kit-Yap Kim Hock (1997) dan Koo Kien Keat-Tan Boon Heong (2010).

Pada Kejohanan Dunia yang sedang berlangsung di Tokyo Metropolitan Gymnasium, Jepun, Zii Jia mengetuai cabaran negara ke pusingan ketiga berlangsung hari ini, termasuk beregu lelaki Aaron Chia-Soh Wooi Yik, Pearly Tan-M. Thinaah (beregu wanita) dan Goh Soon Huat-Shevon Lai Jemie (beregu campuran).

Selain itu, Rashid turut meletakkan harapan supaya skuad negara mampu menamatkan penantian 30 tahun untuk menjulang Piala Thomas pada edisi seterusnya, selepas kali terakhir dimenangi pada 1992.

Beliau optimis bahawa Malaysia mempunyai barisan perseorangan dan beregu berpotensi meraih gelaran Piala Thomas yang keenam selepas kejayaan tiga edisi terawal pada 1949, 1952 dan 1955, serta kemenangan edisi 1967 dan 1992.

“Kenangan julang Piala Thomas itu masih tersemat dalam fikiran saya…Saya berharap dalam masa terdekat ini, Malaysia mampu menjadi juara Piala Thomas ini kerana sekarang rata-rata pemain berpotensi, ada kemahiran dan stabil, cuma mereka nak laksanakan macam mana, perlu bersedia dari segi mental dan fizikal,” jelasnya.


Mahathir yang mahu jumpa Muhyiddin, dedah Ketua Armada Bersatu

Ketua Armada Bersatu Malaysia Wan Ahmad Fayhsal Wan Ahmad Kamal hari ini mendedahkan bekas Perdana Menteri Tun Dr Mahathir Mohamad yang mahu bertemu penggantinya Tan Sri Muhyiddin Yassin, baru-baru ini.

Menurutnya bukan Presiden Bersatu dan Pengerusi Perikatan Nasional (PN) itu yang meminta berjumpa, sebaliknya Dr Mahathir yang juga Ahli Parlimen Langkawi yang mahu berbuat demikian.

“Bukan Tan Sri yang nak jumpa Tun. Tetapi, Tun yang menghantar utusannya, Khairuddin Salleh, untuk berjumpa Muhyiddin,” katanya memetik laporan The Star malam tadi.

Katanya Muhyiddin bertemu dengan beberapa pemimpin pembangkang selepas pilihan raya Johor, tetapi beliau tidak mengetahui apa yang berlaku semasa pertemuan dengan pengerusi Pejuang itu.

“Saya tidak tahu kenapa Dr Mahathir membuat kenyataan itu. Mungkin dia masih kecewa dengan apa yang berlaku kepadanya dalam Bersatu sebelum ini.”

Terdahulu, Wan Ahmad Fayhsal mempertikaikan tuduhan Dr Mahathir bahawa Muhyiddin seorang Perdana Menteri yang gagal, sedangkan Malaysia dapat memasuki fasa peralihan endemik mulai semalam (1 April) juga atas usaha dilakukan Ahli PArlimen Pagoh itu.

“Muhyiddin melindungi negara ini daripada masalah yang lagi rumit dengan Program Imunisasi Covid-19 Kebangsaan yang tepat dan tegas, langkah negara yang mendapat pengiktirafan antarabangsa.

“Hakikat bahawa kita akhirnya berjaya memasuki fasa peralihan ke endemik Covid-19 itu kerana tekad kepimpinan beliau semasa krisis Covid-19,” katanya.

“Kecekalan Tan Sri terbukti apabila beliau tidak mencampuri urusan undang-undang membabitkan ‘kluster mahkamah’. Beliau menunaikan janjinya itu kepada rakyat, dan beliau tanggung akibatnya.”

‘Kluster mahkamah’ merujuk kepada beberapa pemimpin UMNO terkemuka, termasuk Presiden Datuk Seri Ahmad Zahid Hamidi dan Datuk Seri Najib Razak.


4,006 kes baharu, lapan kematian

Jangkitan harian Covid-19 di seluruh negara dalam tempoh 24 jam semalam (Ahad, 24 April 2022), turun ke paras terendah sejak Januari lalu apabila mencatat 4,006 kes, termasuk tujuh kes import, berbanding 5,624 pada Sabtu.

Kali terakhir negara mencatat jangkitan harian terendah tahun ini ialah pada 24 Januari lalu apabila merekodkan 3,214 kes, menurut rekod laman sesawang Github Kementerian Kesihatan (KKM).

Jumlah terbaharu itu menjadikan kumulatif positif sejak Januari 2020 lalu mencecah 4,431,073 kes, dengan 4,320,822 pesakit telah pulih, dan 74,753 kes masih aktif.

Seramai 72,906 pesakit kini menjalani kuarantin di rumah; 121 ditempatkan di PKRC; 1,627 dimasukkan ke hospital; dan 98 pesakit dirawat di unit rawatan rapi (ICU), dengan 61 daripadanya memerlukan alat bantuan pernafasan.

Daripada 4,006 kes harian semalam, 2,464 jangkitan melibatkan individu yang telah menerima suntikan dos penggalak; menerima dua dos (888 kes); tidak divaksinasi (461 kes); dan belum lengkap divaksinasi (193 kes).

Data Github menunjukkan empat negeri merekodkan peningkatan kes berbanding Sabtu, namun nisbahnya terlalu kecil.

Jangkitan di Pulau Pinang meningkat daripada 169 kes kepada 179 pada Sabtu, diikuti Kedah (105 kes, 94 Sabtu); Terengganu (35 kes, 21 Sabtu); dan Perlis (tujuh kes, tiga Sabtu).

Berikut adalah jumlah kes aktif bagi setiap negeri dan Wilayah Persekutuan sehingga Ahad, 24 April:

Sementara itu, lapan pesakit meninggal dunia akibat komplikasi Covid-19 semalam, menjadikan kumulatif meningkat kepada 35,499 kes

Selangor mencatat dua kes kematian diikuti masing-masing satu di Sarawak, Terengganu, Melaka, Pahang, Johor dan Kuala Lumpur.

Daripada jumlah kematian itu, lima melibatkan individu yang telah menerima dua suntikan vaksin Covid-19; tidak divaksinasi (satu); dan penerima dos penggalak (satu).

Satu kluster pendidikan turut dikesan semalam iaitu Kluster Jalan Tun Abdul Razak Enam di Johor Bahru, melibatkan tujuh kes.


Keputusan rayuan Khairy dalam saman fitnah Anwar pada 7 Feb

Mahkamah Rayuan telah menetapkan 7 Feb untuk memutuskan rayuan Khairy Jamaluddin Abu Bakar bagi mencabar saman fitnah Datuk Seri Anwar Ibrahim terhadapnya berhubung kenyataan beliau mengenai perlakuan tidak bermoral, 14 tahun lepas.

Tarikh itu ditetapkan oleh panel tiga hakim terdiri daripada Datuk Lee Swee Seng, Datuk Darryl Goon Siew Chye dan Datuk Ghazali Cha dalam prosiding yang berlangsung secara maya hari ini, menurut laporan Bernama.

“Terima kasih kepada kedua-dua pihak yang telah mengemukakan hujahan bertulis dan lisan kepada mahkamah. Kami memerlukan masa untuk meneliti perkara ini,” kata Lee selepas mendengar hujah peguam Tan Sri Muhammad Shafee Abdullah, yang mewakili Khairy, dan Datuk Seri Gopal Sri Ram bagi pihak Anwar.

Panel itu turut menetapkan 24 Jan untuk kedua-dua pihak memfailkan hujahan bertulis mengenai kos.

Anwar, yang juga Presiden PKR, menyaman Khairy, yang ketika itu Menteri Belia dan Sukan serta Naib Ketua Pemuda UMNO, pada 7 Mac 2008 mendakwa Khairy membuat kenyataan memfitnahnya dalam ceramah di Lembah Pantai pada 20 Februari tahun sama dan menyebabkan klip video bertajuk ‘Anwar and kin no threat’ disiarkan di portal berita.

Pada September 2017, Hakim Mahkamah Tinggi Azizul Azmi Adnan membenarkan saman Anwar terhadap Khairy dan memerintahkan beliau membayar RM150,000 sebagai ganti rugi am kepada Anwar.

Hakim itu turut menolak permohonan Khairy untuk meminda penyataan pembelaannya bagi menyatakan bahawa kenyataan beliau adalah komen yang wajar.

Khairy kemudian memfailkan rayuan terhadap keputusan Mahkamah Tinggi namun pada Februari 2018, Mahkamah Rayuan membatalkannya selepas membenarkan permohonan Anwar.

Pada 15 Disember tahun lepas, Mahkamah Persekutuan membenarkan rayuan Khairy agar merit kes itu didengar sepenuhnya di Mahkamah Rayuan.

Terdahulu, Sri Ram berhujah perkataan yang diucapkan oleh Khairy membawa maksud memfitnah terhadap Anwar.

“Dalam hal ini, adalah penting untuk diingat bahawa perkataan atau kenyataan yang dikompelin oleh Anwar ialah: ‘Anwar main dua-dua ikut belakang.’

“Dalam pengertian Bahasa Melayu yang biasa dan difahami oleh rakyat Malaysia (sama ada beliau Melayu atau tidak) perkataan itu merujuk kepada hanya satu perlakuan iaitu, dalam konteks ia diucapkan, homoseksualiti,” kata Sri Ram.

Beliau juga berkata aduan Anwar dalam kes ini hanya berkaitan dengan satu pertuduhan iaitu Anwar didakwa sebagai seorang homoseksual atau berkecenderungan untuk melakukan perbuatan sedemikian.

Pada prosiding sebelum ini iaitu 2 Nov 2021, Muhammad Shafee berhujah ucapan Khairy semasa kempen Pilihan Raya Umum ke-12 pada 2008 adalah merujuk kepada gabungan atau kerjasama antara parti pembangkang bagi menghadapi pilihan raya itu dan tidak mempunyai kaitan dengan kes liwat Anwar.

Beliau juga berhujah Khairy bercakap mengenai gabungan atau kerjasama antara parti pembangkang iaitu Pas, Parti Keadilan Rakyat (PKR) dan DAP semata-mata bagi tujuan menghadapi pilihan raya.


UMNO sudah jadi parti pentingkan individu, bukan rakyat: Musa Hitam

Tokoh politik veteran Tun Musa Hitam berpendapat UMNO kini berubah daripada parti nasionalisme kepada materialisme serta mementingkan individu tertentu semata-mata, menenggelamkan kepentingan rakyat.

Malah, beliau juga berpendapat UMNO tidak akan mampu menubuhkan kerajaan dan mungkin menjadi parti minoriti selepas Pilihan Raya Umum Ke-15 (PRU-15) tidak lama lagi.

Menurutnya daripada sebuah parti yang penuh semangat nasionalisme sebelum ini UMNO telah menjadi sebuah parti materialisme dan mementingkan individu semata-mata.

“Pada pendapat saya UMNO tidak akan mampu tubuhkan kerajaan dan mungkin jadi minoriti selepas ini, ” katanya pada Program Bicara Tokoh: Kecelaruan Politik Malaysia anjuran Majlis Bekas Wakil Rakyat (MUBARAK) Johor, di Kota Tinggi, semalam (Selasa, 18 Oktober 2022).

Menurutnya UMNO kini dilihat sedang menghadapi dilema dan krisis kepimpinan paling buruk pernah dihadapi parti itu.

“Kita harus sedar hakikat daripada sebuah parti politik yang penuh semangat nasionalisme, kini budaya baharu parti telah bertukar kepada nafsu materialisme, kekayaan dan kepentingan individu semata-mata.

“Kepentingan masyarakat kini tenggelam dan tidak menjadi keutamaan lagi. UMNO juga sedang menghadapi krisis kepimpinan… yang tak pernah dihadapinya,” katanya menurut laporan BH hari ini.

Bekas Timbalan Presiden UMNO itu berpendapat, ahli UMNO harus bangkit menentukan arah tuju parti itu selepas ini, dan bukannya berdiam diri untuk menyelamatkan kedudukan masing-masing.

“Jika kita tak buat sesuatu dan tak pandai memilih, hanya guna emosi dan sentimen sahaja atau kita terus guna kekayaan dan wang demi meraih kuasa macam dulu. Maka akan habislah hayat dan riwayat UMNO selepas ditolak rakyat,” kata Musa.

Mengenai PRU-15, beliau berpendapat tidak ada satu pun gabungan benar-benar yakin

Menurutnya hasil analisis dan pemerhatiannya mendapati semua parti mengambil sikap berhati-hati dan tidak yakin nasib mereka.

“Pada saya semuanya (parti) takut dan tidak tahu kemungkinan bakal berlaku. Ia berikutan keadaan politik negara yang berada dalam kecelaruan malah rakyat juga menjadi celaru dan keliru.

“Keadaan sekarang ini, setiap parti pun tidak begitu pasti apa hasilnya (PRU-15) dan bagaimana rakyat akan buat pilihan nanti. Semua parti juga saya lihat masih ambil sikap tunggu dan lihat. Selepas keputusan PRU-15 barulah mereka akan mengorak langkah masing-masing,” katanya.


Zahid sahkan kepada mahkamah perbelanjaan ketika di luar negara

Presiden UMNO Datuk Seri Ahmad Zahid Hamidi memberitahu Mahkamah Tinggi Kuala Lumpur hari ini dia secara peribadi tidak meminta bank untuk melihat penyata bulanan kad kreditnya kerana terlalu sibuk dengan urusan negara.

Zahid berkata demikian semasa memberi keterangan membela diri dalam perbicaraan berhubung dakwaan pecah amanah jenayah ke atas lebih RM31 juta dana amal Yayasan Akalbudi (YAB), termasuk kira-kira RM1.3 juta yang didakwa digunakan untuk bil kad kreditnya dan isteri.

Sekali lagi menyalahkan bekas setiausaha eksekutifnya Mejar Mazlina Mazlan @ Ramly kerana menggunakan cek YAB untuk membayar bil kad kredit itu dan bukannya menggunakan cek peribadinya, Zahid juga menegaskan dia gagal menunjukkan penyata kad kredit bulanan seperti yang diminta.

Diperiksa balas oleh Ketua Pendakwa Raya Datuk Raja Rozela Raja Toran, Zahid bersetuju bahawa menjadi tanggungjawabnya sebagai pemegang kad kredit utama untuk membayar kad kredit dan memastikan ia dibayar.

Sambil mengesahkan dakwaannya sebelum ini bahawa Mazlina tidak pernah menunjukkan penyata kad kredit yang dihantar setiap bulan kepadanya, Zahid juga mengesahkan dia tidak menghubungi pihak bank untuk mendapatkan penyata kad kredit itu, menurut laporan MalayMail.

Raja Rozela: Jika benar Mejar Mazlina tidak menunjukkan penyata kad kredit, tiada halangan untuk anda mendapatkan penyata kad kredit tersebut.

Zahid: Selalunya saya tanya Mejar Mazlina yang menerimanya berapa baki debit atau kredit untuk semua kad kredit itu, saya tidak pernah menghubungi pihak bank.

Raja Rozela: Tiada halangan untuk anda menghubungi pihak bank.

Zahid: Saya terlalu sibuk dengan hal negara jadi saya serahkan kepada orang yang dipercayai, tetapi ia tidak dilaksanakan dengan betul.

“Tiada halangan tetapi saya tiada masa kerana tugas negara,” katanya kemudian.

Ditunjukkan penyata kad kredit dari Disember 2013 hingga Januari 2016, Zahid mengesahkan bahawa semua perbelanjaan menggunakan kad kredit adalah untuk “perbelanjaan peribadi” dan juga mengesahkan bahawa semua perbelanjaan perjalanan ke luar negara yang direkodkan dalam penyata kad kredit adalah untuk “lawatan rasmi” luar negara.

Raja Rozela: Daripada semua penyata kad kredit yang anda rujuk sebentar tadi, bolehkah anda nyatakan sama ada ia digunakan semasa perjalanan rasmi atau perjalanan peribadi?

Zahid: Perjalanan rasmi, lawatan rasmi.

Raja Rozela: Semuanya?

Zahid: Semuanya.

Berdasarkan butiran dalam penyata kad kredit yang disahkan Zahid di mahkamah hari ini, perbelanjaan itu direkodkan di luar negara hampir setiap bulan, seperti di London dan Manchester pada Disember 2013; Australia pada Februari, Mac, April, Mei 2014; Hong Kong (April 2014); dan Vietnam (Mei 2014).

Dubai (Julai 2014); Ukraine dan United Kingdom (Ogos 2014); Amerika Syarikat (AS) (September 2014); London dan Taipei (Oktober 2014); Milan di Itali dan Perancis (November 2014); serta Jakarta, Abu Dhabi dan Dubai (Disember 2014).

Dia juga mengesahkan penyata kad kredit untuk perbelanjaan yang direkodkan di Dubai (Januari 2015); Abu Dhabi (April 2015); Korea dan New York (Mei 2015); New York (Jun dan Julai 2015); Jakarta (September 2015); AS (Oktober 2015). 2015); London (November 2015); Rom dan Dubai (Disember 2015); dan Korea (Januari 2016).

Zahid adalah Menteri Dalam Negeri dari 2013 hingga 2018, dan juga telah dilantik sebagai Timbalan Perdana Menteri pada akhir Julai 2015, jawatan yang disandangnya sehingga 2018.

Bagi lawatan rasmi ke luar negara dan acara rasmi yang dihadiri sebagai menteri, Zahid berkata pegawai yang boleh menemaninya termasuk setiausaha sulit utamanya, setiausaha sulitnya, setiausaha politiknya, pegawai khas dan pegawai keselamatan daripada polis, sambil mengesahkan bahawa dia akan turut diiringi oleh pegawai dalam menjalankan tugas di seluruh negara.

Mengesahkan dia sedar bahawa terdapat banyak transaksi yang dilakukan menggunakan kad kredit bagi setiap bulan untuk setiap perjalanan dan bersetuju bahawa dia mengambil berat tentang pembayaran kad kredit itu, Zahid juga berkata dia mempunyai dana yang mencukupi dalam akaunnya.

Ditanya sama ada dia tidak berasa ingin tahu atau ragu-ragu tentang jumlah sebenar yang perlu dibayar setiap bulan jika benar Mazlina tidak menunjukkan penyata kad kredit kepadanya seperti yang diminta, Zahid mendakwa Mazlina selalu memberitahunya ada kenyataan sedemikian apabila dia memintanya tetapi dia didakwa tidak pernah menunjukkannya kepadanya.

Dia juga mendakwa telah mempercayainya: “Saya baik sangka terhadapnya, jadi saya mempercayainya untuk membayar semua perbelanjaan peribadi termasuk bil elektrik dan bil air melalui cek peribadi saya.”

Ditanya sama ada dia tidak mahu tahu berapa banyak sebenarnya hutangnya kepada bank untuk perbelanjaan kad kredit peribadinya, Zahid kemudian berkata: “Yang Arif, setiap pembayaran atau pembelian akan ada resit, saya ada resit dan saya tahu berapa banyak. Saya perlu bayar. Arahan saya sejak awal ialah menggunakan cek peribadi saya, saya tahu akaun peribadi saya mencukupi untuk membayar kad kredit.”

Apabila Raja Rozela menegaskan bahawa terdapat ramai pegawai yang menemaninya sama ada di Malaysia atau di luar negara dan tiada halangan bagi mereka untuk membantunya mendapatkan penyata kad kredit daripada bank, Zahid berkata: “Saya tidak pernah mengarahkan orang lain untuk mendapatkan penyata bank, apa lagi apabila penyata bank itu adalah hak peribadi saya.”

Raja Rozela: Awak tak pernah pesan, tapi awak boleh buat atau tak?

Zahid: Saya tidak pernah menyuruh mereka. Boleh jika saya menyuruhnya, tetapi saya tidak pernah menyuruh, jadi tidak boleh.

Zahid mengesahkan bahawa Mazlina mengendalikan urusan kewangan peribadinya seperti yang diarahkan olehnya, tetapi menegaskan bahawa dia juga ditugaskan untuk mengendalikan kedua-dua akaun peribadinya dan akaun YAB.

Dia juga mengesahkan bahawa sepanjang masa Mazlina membuat pembayaran untuk bil kad kreditnya, kad kredit yang dipegang olehnya sebagai pemegang kad utama dan isterinya sebagai pemegang kad tambahan boleh digunakan tanpa masalah dan tanpa sebarang kejadian disekat.

Dalam perbicaraan ini, Zahid – yang merupakan bekas menteri dalam negeri dan kini Presiden UMNO – menghadapi 47 pertuduhan, iaitu 12 pertuduhan pecah amanah jenayah berhubung dana YAB berjumlah RM31 juta, 27 pertuduhan pengubahan wang haram, dan lapan pertuduhan rasuah.

Perbicaraan di hadapan hakim Mahkamah Tinggi Datuk Collin Lawrence Sequerah bersambung esok.


Wanita China ‘diselamatkan’ menteri di KLIA belum balik?

Tiada rekod menunjukkan wanita warga China yang dikaitkan dengan insiden ‘pencerobohan’ menteri di Lapangan Terbang Antarabangsa Kuala Lumpur (KLIA) keluar dari negara ini, lapor Harian Metro.

Memetik sumber, akhbar itu mendakwa wanita yang dikenali sebagai Wang Xu itu masih belum pulang ke negara asal.

“Rekod (Jabatan Imigresen Malaysia) menunjukkan tarikh masuk adalah pada 29 Jun dan pas masuk akan tamat pada 28 Julai ini.

“Berdasarkan rekod memang didapati individu terbabit masih belum keluar dari negara ini.

“Untuk pengetahuan, mana-mana individu bukan warganegara boleh keluar melalui mana-mana pintu sempadan di negara ini dan sistem akan menunjukkan pintu individu terbabit keluar.

“Kecuali individu terbabit menggunakan laluan tikus,” katanya.

Pada 5 Julai lalu, Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki memaklumkan wanita berkenaan sudah pulang ke negaranya.

Sebelum ini, Bebas News melaporkan seorang seorang menteri menceroboh masuk balai ketibaan antarabangsa di KLIA 29 Jun lalu gara-gara ingin ‘menyelamatkan’ wanita warga China yang dinafikan daripada memasuki negara ini.

Susulan itu, Menteri Pelancongan, Seni dan Budaya, Datuk Seri Tiong King Sing mengakui dirinya adalah menteri yang dilaporkan itu sambil mendakwa kehadirannya itu bagi membongkar budaya rasuah yang berlaku di situ.

Azam kemudiannya dilaporkan berkata sudah mengambil keterangan King Sing dan wanita tersebut untuk siasatan lanjut.


Singapura sediakan pusat rawatan Covid-19 ‘lima bintang’

Kemudahan rawatan Covid-19 ini mempunyai “pemandangan lima bintang” Marina Bay, dan disesuaikan dengan mengambil kira warga emas – daripada wad yang terang benderang kepada makanan yang tinggi serat dan rendah garam kepada tandas yang mempunyai pelapik anti tergelincir dan palang pemegang.

Setiap wad di Kemudahan Rawatan Covid-19 (CTF) mempunyai ruang umum di mana pesakit boleh makan, menonton televisyen dan menyertai aktiviti seperti permainan papan dan senaman ringkas bersama-sama.

Singapura telah menempatkan lebih 720 buah katil tambahan bagi merawat pesakit warga emas di CTF yang baharu di bangunan F1 dan akan mula menerima pesakit mulai Selasa ini.

Pusat CTF itu akan dikendalikan oleh Sistem Hospital Universiti Nasional (NUHS) bagi membantu meringankan beban hospital setempat.

Pusat itu dijangka beroperasi di bawah 50 peratus kapasiti sehingga akhir bulan ini sebelum kapasitinya ditingkatkan secara berperingkat.

Sejak dua tahun lalu, bangunan F1 Pit dibiarkan kosong dan tidak digunakan, susulan pembatalan perlumbaan Formula One.

Proses untuk menyiapkan CTF supaya lebih mesra pengguna kepada pesakit warga emas memerlukan tempoh dua minggu.

Penyediaan pusat CTF ini supaya menempatkan pesakit Covid-19 yang berumur lebih 70 tahun ke atas tetapi berada dalam keadaan stabil, berbanding menghantar mereka ke hospital.

Ia sangat bersesuaian bagi warga emas yang menghidapi penyakit kronik tetapi dalam keadaan stabil seperti kencing manis, darah tinggi atau mempunyai kadar kolestrol tinggi untuk memantau perkembangan mereka dari semasa ke semasa.

Selain itu, kakitangan perubatan juga akan diarahkan bekerja 24 jam sehari bagi memastikan keperluan perubatan dan sosial pesakit dipenuhi.

“Sejak dua bulan lalu, pihak kami sudah menubuhkan lebih 17 pusat CTF dengan khidmat sokongan hospital swasta dan menyediakan lebih 2,300 unit kapasiti katil untuk rawatan,” tulis Menteri Kesihatan, Ong Ye Kung di laman Facebook.

“Pihak kami menjangkakan akan menambah lebih banyak kapasiti CTF, dengan anggaran sekitar 4,000 buah katil lagi menjelang akhir bulan ini,” tambahnya. – Agensi


Ratusan sekolah daif perlu diperbaiki, kata Radzi Jidin

Kementerian Pendidikan berharap Bajet 2023 yang bakal dibentangkan Jumaat ini (7 Oktober 2022) akan memberi tumpuan kepada usaha memperbaiki ratusan sekolah daif.

Menteri Kanan Pendidikan Datuk Dr Radzi Jidin berkata usaha itu adalah antara 11 inisiatif yang telah dikemukakan kepada Kementerian Kewangan untuk dipertimbangkan dalam peruntukan Bajet 2023.

“Jika boleh, kita mengharapkan ada dana untuk sekolah skala tujuh yang dikategorikan oleh pihak Jabatan Kerja Raya (JKR) sebagai tidak selamat diduduki,” katanya menurut Utusan.

Terdahulu, beliau hadir melakukan tinjauan mengejut di kantin Sekolah Kebangsaan Putrajaya Presint 9 (2) di sini dengan Ketua Setiausaha Kementerian, Datuk Yusran Shah Mohd. Yusof.

Beliau kemudian berpeluang menyantuni sebahagian murid ketika waktu rehat di sekolah satu sesi tersebut dan menyaksikan suasana kesesakan mereka beratur bagi membeli makanan.

Berdasarkan rekod kementerian tersebut, dianggarkan terdapat hampir 700 buah sekolah daif di seluruh negara dengan sebahagian besarnya terletak dalam kawasan pedalaman Sarawak.

Negeri berkenaan dikenal pasti mencatatkan sejumlah 351 buah sekolah daif dengan 107 premis daripada institusi pendidikan itu telah disahkan oleh pihak JKR sebagai berskala tujuh.

Sementara 244 buah lagi adalah skala enam iaitu memiliki bangunan tidak selamat dengan pengesahan teknikal daripada Pejabat Pendidikan Daerah atau Jabatan Pendidikan Negeri.

Pada 29 Oktober tahun lalu, Menteri Kewangan, Tengku Datuk Seri Zafrul Tengku Abdul Aziz ketika Bajet 2022 telah pun memperuntukan RM52.6 bilion untuk Kementerian Pendidikan.

Ia meliputi sebanyak 16 peratus daripada keseluruhan anggaran perbelanjaan tahunan oleh Kerajaan Persekutuan dan kementerian tersebut sekali lagi menerima peruntukan terbesar.

Mengulas lanjut, Radzi berkata, selain aspek prasarana pendidikan, segala inisiatif yang dikemukakan untuk Bajet 2023 turut merangkumi elemen pembangunan kluster murid dan guru.

“Bagi tenaga pendidik, kita berharap semua cikgu akan dapat peranti bagi menaik taraf proses pengajaran dan pembelajaran sejajar misi bagi mencapai transformasi pendigitalan,” katanya.

Usaha berterusan itu juga ujarnya, berdasarkan pengalaman dan iktibar ketika tempoh awal penularan wabak Covid-19 apabila pendidikan secara fizikal beralih kepada kaedah maya.

Pada masa sama, kementerian juga berharap ada peruntukan untuk penambahbaikan bidang Sains, Teknologi, Kejuruteraan dan Matematik (STEM) yang agak kurang enrolmen pelajar.

Masalah itu katanya, perlu diatasi segera kerana jika tidak, Malaysia akan berdepan masalah kekurangan profesional dalam aliran tersebut sebagai modal insan pembangunan negara.

Usaha itu, jelas Radzi, termasuk bajet untuk 84 buah Kolej Vokasional di seluruh Malaysia bagi melahirkan puluhan ribu graduan yang berkemahiran tinggi untuk memasuki pasaran buruh.

Tidak ketinggalan isu Rancangan Makanan Tambahan yang ketika ini kadar hidangan seorang murid ditetapkan RM2.50 sejak 2016 sebagai amat rendah dan membebankan pengusaha kantin.


Jangkitan Covid-19 di lapan negeri meningkat, Kedah tertinggi

Lapan negeri dan Wilayah Persekutuan merekodkan peningkatan kes harian baharu Covid-19 dalam tempoh 24 jam sehingga 12 tengah hari tadi dengan keseluruhannya negara mencatatkan 5,551 kes.

Kedah hari ini merekodkan peningkatan sebanyak 388 kes berbanding 332 kes semalam, menjadikan kumulatif positif sebanyak 160,467 kes, dengan 155,167 pesakit sembuh dan 2,092 meninggal dunia.

Sehingga semalam, Kedah mencatat 3,271 kes aktif, termasuk 2,711 pesakit kini menjalani kuarantin di rumah; 311 ditempatkan di PKRC; 217 dimasukkan ke hospital; dan 32 dirawat di unit rawatan rapi (ICU), dengan lapan daripadanya memerlukan alat bantuan pernafasan.

Ini diikuti Pulau Pinang yang mencatat 291 kes baharu berbanding 262 semalam; Perak (248 kes baharu, 228 semalam); Terengganu (229 kes baharu, 191 semalam); Negeri Sembilan (219 kes baharu, 181 semalam); Sarawak (106 kes baharu, 91 semalam; Perlis (49 kes baharu, 47 semalam); dan Labuan (enam kes baharu, lima semalam).

Selangor, walaupun merekodkan penurunan jangkitan hari ini, namun kekal negeri tertinggi mencatat kes baharu sebanyak 1,719 kes berbanding 1,726 semalam.

Keseluruhannya sebanyak 2,649,578 kes positif Covid-19 dilaporkan di negara ini, dengan 2,551,253 pesakit sembuh, dan 30,521 kematian.

Sementara itu, Ketua Pengarah Kesihatan Tan Sri Dr Noor Hisham Abdullah berkata enam lagi kluster baharu dikesan menjadikan keseluruhannya 5,965 kluster dengan 5,737 telah ditamatkan dan 228 lagi masih aktif.

“Daripada 5,551 kes harian yang dilaporkan pada hari ini 78 kes atau 1.4 peratus adalah kategori 3, 4, dan 5; dan 5,473 kes (98.6 peratus) lagi adalah terdiri daripada kategori 1 dan 2,” katanya.

Beliau berkata sehingga hari ini 499 pesakit sedang dirawat di ICU dengan 269 daripadanya memerlukan alat bantuan pernafasan.


JPS ramal beberapa daerah di Kelantan, Terengganu banjir

Jabatan Pengairan dan Saliran (JPS) mengeluarkan ramalan awal banjir di Kelantan dan Terengganu hari ini susulan hujan berterusan peringkat waspada yang dikeluarkan Jabatan Meteorologi Malaysia (MetMalaysia).

JPS dalam kenyataan hari ini memaklumkan di Kelantan, kawasan diramal banjir adalah di Lembangan Sungai Kelantan melibatkan daerah Kuala Krai dan Tanah Merah serta kawasan di sekitarnya, lapor Bernama.

Selain itu, banjir juga diramal di Terengganu di kawasan Lembangan Sungai Besut melibatkan daerah Besut; Lembangan Sungai Kemaman membabitkan daerah Kemaman; Lembangan Sungai Setiu (daerah Setiu); Lembangan Sungai Terengganu (daerah Hulu Terengganu) serta kawasan sekitar.

“Penduduk terutamanya di kawasan yang dijangka banjir diminta berwaspada dan peka dengan arahan pihak berkuasa,” menurut kenyataan itu.

Maklumat dan amaran semasa boleh diakses menerusi laman web publicinfobanjir.water.gov.my, media sosial Facebook PublicInfoBanjir dan Twitter @JPS_InfoBanjir.

Sementara itu, sistem cuaca tekanan rendah dijangka melanda sempadan negeri Pahang dan Terengganu malam ini (25 Feb), seterusnya bergerak ke barat laut merentasi Semenanjung yang boleh menyebabkan hujan lebat berterusan dan angin kencang.

Ketua Pengarah MetMalaysia Muhammad Helmi Abdullah berkata hujan lebat berterusan dan angin kencang itu dijangka berlaku di kebanyakan kawasan di Semenanjung hingga 26 Feb (esok), namun ramalan terkini menunjukkan kemungkinan sistem itu untuk meningkat ke tahap Lekukan Tropika adalah rendah.

“Pada masa sama, luruan monsun sedang berlaku dan MET Malaysia mengeluarkan Amaran Hujan Berterusan (Bahaya, Buruk dan Waspada) untuk Kelantan, Terengganu, Pahang, Johor, Perlis, Kedah, Pulau Pinang, Perak, Selangor, Kuala Lumpur, Putrajaya dan Negeri Sembilan berkuat kuasa hingga 26 Feb (esok),” katanya dalam kenyataan hari ini.

Sehubungan itu, beliau menasihatkan orang awam di kawasan terlibat untuk lebih peka dan bersiap siaga menghadapi sebarang kemungkinan.

Maklumat cuaca terkini boleh diperoleh melalui laman web, aplikasi mobile myCuaca atau hubungi talian hotline MetMalaysia.


MN masih formula terbaik penyatuan ummah, kongsi kuasa: Takiyuddin

PAS masih berpendapat penyatuan ummah menerusi Muafakat Nasional (MN) masih menjadi formula terbaik dalam membentuk satu kerjasama politik, walaupun menyedari UMNO kini tidak lagi berminat meneruskan hubungan itu.

Setiausaha Agung PAS Datuk Seri Takiyuddin Hassan berpendapat penyatuan ummah amat diperlukan untuk menjadikan negara ini lebih baik dan harmoni pada masa depan.

“Kita memerlukan kepada penyatuan dan juga perkongsian kuasa untuk semua etnik, kaum, bangsa, agama di negara kita,” katanya di Kota Bharu, hari ini.

Menurutnya penyatuan ummah bukan terhad kepada parti tertentu sahaja, sebaliknya ia boleh disertai oleh mana-mana pihak termasuk, pertubuhan bukan kerajaan atau individu yang mempunyai matlamat sama iaitu penyatuan ummah seperti yang termaktub dalam piagam MN.

“Oleh sebab itu, PAS masih lagi menyeru supaya penyatuan ummah ini membabitkan semua pihak terutamanya parti-parti Melayu Islam, parti bumiputera dan juga parti bukan Melayu yang tidak ekstrem sebagaimana yang disebut oleh Presiden PAS Tan Sri Abdul Hadi Awang,” katanya.

MN adalah gagasan kerjasama PAS dan UMNO, dicetuskan hasil pendirian Piagam MN yang dimeteraikan antara dua parti politik Melayu Islam terbesar di Malaysia pada 14 September 2019, setelah kedua-duanya kalah pada Pilihan Raya Umum Ke-14 (PRU-14).

Bagaimanapun, sejak tahun lalu gagasan itu berdepan masalah, khususnya ketika Pilihan Raya Negeri (PRN) Melaka dan Johor.

Sebelum ini, Badan Perhubungan UMNO di beberapa negeri sudah memuktamadkan untuk tidak mengadakan sebarang kerjasama dengan PAS dalam menghadapi PRU-15.

Mesyuarat jawatankuasa parti peringkat negeri berkenaan juga memutuskan tidak bergabung dengan PAS, Bersatu, Amanah atau parti lain.

Sementara, usaha PAS Terengganu untuk meneruskan kerjasama MN dengan UMNO juga berdepan jalan buntu.

Menurut Pesuruhjaya PAS Terengganu, Husain Awang, pihaknya sudah cuba untuk mengatur dua pertemuan namun dengan UMNO negeri itu tidak berjaya.

“Kita cuba untuk mengadakan pertemuan ataupun mengadakan kerjasama dalam semua gerak kerja politik, tapi percubaan-percubaan itu tak dapat dilaksanakan lagi sehingga hari ini.

“Bagi pihak Pas, kita telah membuat hubungan sebanyak dua kali, tapi kedua-duanya gagal. Masih gagal, masih tak berjaya lagi kerana Umno sibuk,” katanya.

Mengenai penubuhan Angkatan Amanah Merdeka Rakyat Kelantan, Takiyuddin yang juga Ahli Parlimen Kota Bharu berkata ia adalah warna-warna politik di negara ini yang mengamalkan sistem demokrasi berperlembagaan.

“Terpulang kepada mereka… yang penting PAS jelas dari segi hala tuju dan persiapan kita juga lebih jelas,” katanya.

Media sebelum ini melaporkan sebuah gabungan baharu diberi nama Angkatan Amanah Merdeka Rakyat Kelantan ditubuhkan untuk menumbangkan PAS di Kelantan pada PRU-15.


72 pesakit Covid-19 meninggal semalam, 18 direkod di Johor

Seramai 72 pesakit Covid-19 meninggal dunia dalam tempoh 24 jam semalam, meningkat sembilan kes berbanding 63 yang direkodkan pada Ahad, lapor Kementerian Kesihatan (KKM).

Jumlah semalam turut melibatkan sembilan pesakit yang meninggal dunia sebelum dibawa ke hospital atau brought in death (BID), menjadikan kumulatif sejak awal tahun lalu hingga semalam kepada 27,993 kes, termasuk 5,655 kes BID.

Statistik KKM dalam laman sesawang COVIDNOW tengah malam tadi, menunjukkan dalam tempoh itu Johor merekodkan jumlah tertinggi kematian membabitkan 18 pesakit, berbanding sembilan kes pada Ahad, menjadikan keseluruhannya 3,527 kematian dicatatkan.

Sehingga kini, Johor melaporkan 11,556 kes aktif dengan 9,694 pesakit menjalani kuarantin di rumah, PKRC (948 pesakit); hospital (864 pesakit); dan unit rawatan rapi (50 pesakit).

Negeri itu juga merekodkan 732 kes baharu semalam menjadikan kumulatif sejak awal tahun lalu kepada 210,149 dengan 195,507 pesakit sembuh.

Sementara itu, Sarawak pula merekodkan 13 kematian; Kedah (sembilan); Pulau Pinang (tujuh); Sabah (lima); Kelantan (empat); masing-masing tiga di Perak, Terengganu dan Kuala Lumpur; masing-masing dua di Melaka, Pahang, serta Selangor; dan Perlis (satu).

Tiada kematian dilaporkan di Negeri Sembilan, Labuan dan Putrajaya.

Statistik itu juga menunjukkan, Selangor kekal merekodkan jumlah kes positif tertinggi melebihi 200,000 apabila mencatatkan sebanyak 697,936 kes dengan 674,497 pesakit telah sembuh, diikuti Sarawak (231,263 positif, 217,015 sembuh); Johor (210,149 positif, 195,507 sembuh); dan Sabah (209,961 positif, 198,328 sembuh).

Sehingga semalam masih terdapat 89,173 kes aktif dengan 68,612 pesakit menjalani kuarantin di rumah, PKRC (12,935 pesakit); hospital (6,947 pesakit); dan 679 dirawat di unit rawatan rapi, dengan 347 pesakit memerlukan alat bantuan pernafasan.


UMNO kembali pujuk MP dalam PN untuk angkat Zahid jadi PM

UMNO dilihat kembali memujuk Ahli Parlimen (MP) yang masih kekal menyokong dan mempertahankan Kerajaan Perikatan Nasional (PN) untuk kembali kepada parti itu yang kemungkinan bakal mencalonkan Presidennya Datuk Seri Ahmad Zahid Hamidi sebagai Perdana Menteri (PM).

Tindakan melobi MP UMNO di dalam PN itu dibuat setelah parti itu gagal mencari jalan keluar bagi memilih calon PM untuk dikemukakan kepada Yang di-Pertuan Agong.

Selain tidak memiliki majoriti sokongan MP di Dewan Rakyat, kumpulan UMNO diketuai Zahid seramai 15 orang tidak mendapat dukungan 23 lagi MP UMNO yang bersama Naib Presiden yang juga Timbalan Perdana Menteri Datuk Seri Ismail Sabri Yaakob.

Naib Presiden UMNO Datuk Seri Khaled Nordin kini mengaku bahawa keputusan parti itu menarik sokongan dan keluar daripada PN menyebabkan parti itu juga berdepan pelbagai cabaran.

“Saya mengakui keputusan UMNO menarik sokongan dan keluar dari Perikatan Nasional (PN), bukan sahaja memberi kesan langsung kepada PN sebagai sebuah Kerajaan dan keabsahan Tan Sri Muhyiddin Yasin sebagai Perdana Menteri, tetapi UMNO sendiri berhadapan dengan pelbagai cabaran kesan keputusan ini,” katanya.

Menjadikan alasan untuk menjaga kekuatan Melayu beliau menjanjikan ruang dan tempat buat MP UMNO di dalam PN masih ada di dalam parti itu.

Sambil menyatakan gigi dan lidah pun kadang-kala tergigit, Khaled menyatakan:

“Perjalanan kita semua dalam UMNO telah sama-sama mendewasakan. Persahabatan mesti kekal dan abadi. Kita jangan sampai berkerat rotan berpatah arang. Mereka yang berbeza pandangan dengan kita bukan musuh. Ingat gigi dengan lidah, ada masa tergigit jua.”

Kemelut politik negara kucar-kacir gara-gara tindakan 15 MP UMNO diketuai kem Zahid bersama bekas Perdana Menteri Datuk Seri Najib Razak menarik sokongan terhadap Kerajaan PN dan Muhyiddin.

Namun kem Ismail Sabri termasuk pemimpin-pemimpin UMNO yang lebih berwibawa, kekal di dalam gabungan PN yang turut dianggotai PAS.


Fahmi! Jangan jadi bacul, tutup ruang kebebasan rakyat bersuara

Kami Anak Muda Independent (KAMI) membantah sekeras-kerasnya kenyataan dan tindakan Menteri Komunikasi dan Digital, Fahmi Fadzil yang seakan-akan menutup ruang hak demokrasi dan kebebasan bersuara.

Presiden KAMI, Syafiq Aziz berkata tindakan menyekat kandungan video di media sosial seperti di aplikasi TikTok telah menggugat kebebasan bersuara rakyat sekali gus bertentangan dengan nada beliau ketika pembangkang.

“Menteri Komunikasi dan Digital seharusnya menyekat terlebih dahulu kandungan video yang secara jelas telah menipu rakyat sewaktu berkempen pada pilihan raya lalu, melibatkan pemimpin dalam kerajaan pada hari ini.

“Rakyat khususnya anak muda tidak akan pernah menyerah dan berdiam diri, malah akan terus bersemangat untuk bersuara serta menjadi ‘semak dan imbang’ kepada kerajaan neokleptokrasi ini.

“Sebagai gerakan anak muda yang celik politik, KAMI turut menolak budaya fitnah serta sebarang kenyataan mengandungi unsur negatif dan tidak menghormati sensitiviti.

“Maka, adalah tidak wajar untuk hak kebebasan bersuara yang termaktub dalam Perlembagaan Persekutuan disekat atau dihadkan oleh pemerintah,” katanya dalam kenyataan semalam.

Syafiq berkata sebagai negara yang menuju ke hadapan, kerajaan tidak boleh lari daripada menerima kritikan sama ada daripada blok pembangkang mahupun rakyat.

“Janganlah bersikap angkuh dan bacul dalam mendepani cabaran kebebasan bersuara pada masa kini, sebaliknya lihat dari sudut positif iaitu penyuburan demokrasi di negara ini.

“Suara rakyat termasuklah daripada anak muda merupakan suara keramat untuk meluruskan perkara-perkara yang bengkok dilakukan oleh kerajaan,” katanya.

Tambahnya, beliau berasa kecewa apabila ahli-ahli parlimen kerajaan yang dahulunya merupakan pejuang hak kebebasan bersuara kini menjadi penakut demi tembolok kuasa masing-masing.

Jika keadaan ini berterusan, katanya, KAMI akan menggerakkan rakyat khususnya anak muda untuk berhimpun di Parlimen bagi menyerahkan memorandum kepada Menteri berkaitan.

Menurutnya suara yang dizahirkan sama ada dalam bentuk kritikan tidak wajar untuk disekat selagi mana ia tidak bertentangan dengan undang-undang, Perlembagaan Negara dan prinsip Rukun Negara.

“Akhir sekali, KAMI ingin mengingatkan kerajaan campuran yang memerintah pada hari ini, agar proaktif dalam mendepani isu-isu kritikal dan penting secara serius yang dihadapi oleh rakyat.

“Bertindaklah sebagai kerajaan dan janganlah berlagak seumpama pembangkang. Hentikan berdrama di hadapan media serta usahlah sibuk menukar nama kementerian sahaja. Bersikap prihatin dan dahulukan kemaslahatan rakyat,” ujarnya. – BeritaBersatu


Hubungan istana-kerajaan masih baik, Zahid bukan wakil Agong, kata Nazri

Pemimpin senior UMNO, Datuk Seri Nazri Aziz menyifatkan hubungan kerajaan Perikatan Nasional (PN) dengan Yang di-Pertuan Agong masih kekal baik dan tidak seperti yang digembar-gemburkan oleh Presiden, Datuk Seri Ahmad Zahid Hamidi kononnya berlaku penderhakaan.

Ahli Parlimen Padang Rengas itu berkata penjelasan Perdana Menteri (PM) Tan Sri Muhyiddin Yassin selepas menghadap di Istana Negara pagi tadi merungkai banyak perkara khususnya berhubung isu derhaka yang dimainkan Zahid sebagai alasan untuk menarik sokongan daripada kerajaan PN.

“Tapi dengan pertemuan yang dilakukan pada pagi ini dan jelas iaitu apabila PM memohon kepada Tuanku untuk menyelesaikan masalah keabsahan ini di Dewan Rakyat pada bulan September.

“Itu jelas menunjukkan hubungan baik, hubungannya baik. Kalau tidak sudah tentu PM keluar mungkin dengan perasaan dukacita permohonannya tidak diperkenankan. Tapi hari ini kita tahu bahawa Agong membenarkan untuk disahkan keabsahan ini di Dewan Rakyat,” kata Nazri kepada Agenda Daily semasa wawancara di rumahnya.

Nazri membidas tindakan Zahid yang membuat tuduhan derhaka terhadap kerajaan walhal umum mengetahui UMNO juga adalah sebahagian daripada kerajaan sedia ada ketika ini dengan menyifatkan tuduhan tersebut sebagai tidak berasas sama sekali.

“Tuduhan derhaka terhadap mana-mana Ahli-ahli Parlimen. Itu adalah tuduhan yang cukup berat, cukup-cukup berat.

“Dan apabila semalam ada Mesyuarat MT (Majlis Tertinggi) sudah putuskan kemudian diumumkan oleh Zahid bercakap tentang isu derhaka ini saya rasa tersinggung. Dan saya rasa tuduhan itu berat dan tidak sepatutnya ditujukan kepada mana-mana Ahli Parlimen apatah lagi ditujukan kepada kerajaan yang saya adalah sebahagian daripada Ahli Parlimen yang menyokong kerajaan ini,” katanya lagi.

Menurutnya lagi, Zahid tidak berhak untuk membuat tuduhan derhaka terhadap mana-mana individu kerana beliau bukan wakil kepada Yang di-Pertuan Agong dan memuji kebijaksanaan Tuanku yang tidak mudah menghukum rakyat dengan sewenang-wenangnya.

“Jadi, sebenarnya soal derhaka ke tidak, derhaka ini hanya Istana sahaja (boleh tentukan).

“Yang boleh mengeluarkan kenyataan hanya Yang di-Pertuan Agong, Tuanku seorang individu yang bijaksana dan sebagai raja tidak mudah seorang raja hendak menghukum rakyat.

“Tapi kita tengok Presiden UMNO melakukan perkara itu. Masa bila dia (Zahid) mewakili istana untuk menghukumkan mana-mana individu atau institusi itu derhaka atau tidak,” ujarnya lagi.

Jelasnya, Nazri berkata pendirian Yang di-Pertuan Agong dapat meredakan suhu politik negara susulan kekecohan yang dicetuskan oleh kumpulan dalam UMNO yang memihak kepada Zahid.

“Saya rasa Insya-Allah ia dapat meredakan (suhu politik) selepas pertemuan PM dengan Yang di-Pertuan Agong,” ujarnya lagi.

Awal hari ini, Muhyiddin selepas menghadap Yang di-Pertuan Agong memberitahu mendapat perkenan untuk membuktikan keabsahan sebagai PM yang akan dilakukan pada sidang Dewan Rakyat September ini.


Vaksinasi lepasi kadar purata dunia, Malaysia menghampiri imuniti kelompok

Malaysia menghampiri sasaran mencapai imuniti kelompok selepas kadar vaksinasi harian di Malaysia yang kini melepasi kadar purata per kapita vaksinasi dunia.

Timbalan Perdana Menteri Datuk Seri Ismail Sabri Yaakob yakin negara akan mencapai imuniti kelompok dalam masa terdekat dan rakyat boleh kembali hidup normal seperti biasa.

“Vaksinasi harian (Malaysia) juga kebelakangan ini mencatat sejumlah 250,000 dos suntikan sehari secara konsisten, dan disasarkan 300,000 dos suntikan sehari, mulai bulan ini,” katanya dalam kenyataan hari ini lapor Bernama.

Semalam 324,745 dos suntikan vaksin Covid-19 diberikan, menjadikan jumlah keseluruhan pemberian vaksin di seluruh negara kini 11,075,493 dos.

Beliau turut mengingatkan masyarakat, agar terus meningkatkan kawalan kendiri atau ‘self lockdown’ dengan duduk di rumah dan hanya keluar jika terdapat keperluan, serta patuhi SOP yang ditetapkan bagi mengurangkan kadar kebolehjangkitan dalam komuniti.

Ismail Sabri berkata Pertubuhan Kesihatan Sedunia (WHO) melalui Jawatankuasa Teknikal Covid-19 dalam sidang media baru-baru ini telah mengeluarkan analisis dapatan data terkini perkembangan kes Covid-19 di seluruh dunia.

“Di Afrika, kadar peningkatan kes jangkitan Covid-19 telah meningkat kepada 16.7 peratus, manakala di kawasan timur Mediterranean pula mencatatkan 16.4 peratus.

“Analisis negara-negara di Eropah juga telah merekodkan sebanyak 33 peratus kadar peningkatan jangkitan dan 8.6 peratus di bahagian Asia Tenggara,” katanya.

Peningkatan kadar jangkitan itu disebabkan beberapa faktor utama, antaranya penemuan varian-varian baharu yang mempunyai impak lebih serius ke atas individu serta menular dengan lebih cepat berbanding jangkitan biasa.


Parti MUDA kekal tanding solo, tak termakan pujukan DAP

Walaupun dipujuk pemimpin DAP, namun Parti MUDA kekal dengan pendirian bertanding solo Pilihan Raya Negeri (PRN) nanti.

Timbalan presidennya, Amira Aisya Abd Aziz berkata mereka kekal dengan keputusan bertanding secara berasingan dan tidak akan menerima sebarang tawaran menjadi parti komponen mana-mana gabungan jika terpaksa menggadaikan prinsip dan pendiriannya.

“Pendirian MUDA sejak ditubuhkan jelas memperjuang masyarakat berbilang kaum, fight for reformasi, MUDA berjuang menolak rasuah dan salah guna kuasa, tidak pernah berubah.

“Yang paling utama adalah untuk memastikan apabila MUDA bertanding, prinsip dan pendirian yang selama ini diperjuang tidak boleh digadaikan. Jadi tidak kiralah tawaran bagaimana sekali pun sekiranya terpaksa menggadaikan prinsip, MUDA tidak akan menerima tawaran tersebut,” katanya dipetik laporan MG.

Beliau berkata demikian ketika ditemui pemberita selepas program #MUDAhustle di Bangsar hari ini.

Mengulas lanjut, Amira Aisya berkata, percanggahan pendirian dengan Pakatan Harapan dan Barisan Nasional (PH-BN) yang menerajui kerajaan pada masa ini juga menjadi faktor MUDA bertanding secara solo.

“MUDA mengambil keputusan ini (bertanding solo) kerana sedar pendirian kami dengan pendirian PH-BN sekarang sudah berbeza. Kita tidak boleh hanya meletakkan pendirian itu kepada kedudukan semata-mata, jika MUDA terpaksa beralih arah untuk mempertahan pendirian, kita akan lakukan dan itu yang sedang kita lakukan.

“Jadi mungkin untuk PRN kali ini, memang keputusan daripada MUDA untuk bertanding secara sendiri itu adalah satu keputusan yang telah dimuktamadkan,” katanya lagi.

Amira Aisya berkata, keputusan sedemikian diharap dapat memberi mesej jelas terutamanya kepada PH-BN bahawa janji yang diberi kepada rakyat sewaktu Pilihan Raya Umum ke-15 lalu perlu ditunaikan.